**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Σεπτεμβρίου 2020, ημέρα Τετάρτη και ώρα 12.20΄, στην Αίθουσα των συνεδριάσεων της Ολομέλειας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Διαρκής Επιτροπή Παραγωγής και Εμπορίου, υπό την προεδρία του κ. Γεωργίου Βλάχου, Προέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων».  (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Υγείας, κ. Βασίλειος Κοντοζαμάνης, καθώς και αρμόδιοι υπηρεσιακοί παράγοντες.

Επίσης, στη συνεδρίαση εξέθεσαν τις απόψεις τους, μέσω τηλεδιάσκεψης, σύμφωνα με το άρθρο 38 του Κ.τ.Β. οι κ.κ.:Απόστολος Βαλτάς, Πρόεδρος του Πανελλήνιου Φαρμακευτικού Συλλόγου, Μιχάλης Γιαννάκος, Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων (ΠΟΕΔΗΝ), Γεώργιος Χότζογλου, Πρόεδρος της Πανελλήνιας Ομοσπονδίας Εργαζομένων στον Επισιτισμό-Τουρισμό, Γεώργιος Γεωργακόπουλος, Γραμματέας Οικονομικού της Γενικής Συνομοσπονδίας Εργατών Ελλάδας(ΓΣΕΕ), Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ), Δήμος Κουμπούρης, Πρόεδρος της Πανελλήνιας Ομοσπονδίας Συνταξιούχων ΙΚΑ, Γεώργιος Μυλωνάς, Πρόεδρος του Εργατικού Κέντρου Αθήνας, Στράτος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων, Ανδρέας Παπαδαντωνάκης, Ειδικός Γραμματέας της Ομοσπονδίας Λειτουργών Μέσης Εκπαίδευσης(ΟΛΜΕ), Αθανάσιος Κικίνης, Πρόεδρος της Διδασκαλικής Ομοσπονδίας Ελλάδος και ο Γεώργιος Ψαθάς, Δήμαρχος Μεσσαπίων-Δίρφυων.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μπίζιου Στεργιανή (Στέλλα), Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Καρασαρλίδου Ευφροσύνη (Φρόσω), Μιχαηλίδης Ανδρέας, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Αθανασίου Μαρία και Απατζίδη Μαρία.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος-Εμμανουήλ, Σπανάκης Βασίλειος-Πέτρος, Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Αποστόλου Ευάγγελος, Ζαχαριάδης Κωνσταντίνος, Καφαντάρη Χαρά, Νοτοπούλου Αικατερίνη (Κατερίνα), Πέρκα Θεοπίστη (Πέτη), Γκόκας Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, σήμερα συνεχίζουμε την επεξεργασία και εξέταση του σχεδίου νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων».

Σήμερα, λοιπόν, έχουμε τη δεύτερη συνεδρίαση, όπου θα έχουμε την δυνατότητα να ακούσουμε τους εκπροσώπους των φορέων. Έχουν κληθεί αρκετοί φορείς. Να δούμε ποιοι έχουν συνδεθεί, ενώ όσοι δεν είναι συνδεδεμένοι αυτή την ώρα, κατά τη διάρκεια της συζήτησης θα τους δώσουμε τη δυνατότητα να πάρουν το λόγο.

Μετά από αυτή την εισαγωγή και μην έχοντας άλλη διαδικαστική εκκρεμότητα, αρχίζουμε με τους εκπροσώπους των φορέων.

Τον λόγο έχει ο κ. Βαλτάς.

**ΑΠΟΣΤΟΛΟΣ ΒΑΛΤΑΣ (Πρόεδρος του Πανελλήνιου Φαρμακευτικού Συλλόγου):**

Η κύρωση στη Βουλή της Πράξης Νομοθετικού Περιεχομένου της 16ης Αύγουστου βρίσκει τη χώρα μας να συνεχίζει τον αγώνα για τον έλεγχο της πανδημίας από τον COVID-19. Έναν αγώνα που ξεκίνησε τον Μάρτιο και για τον οποίο οι Έλληνες φαρμακοποιοί έδωσαν από την πρώτη στιγμή αποφασιστική παρουσία και συνδρομή. Κράτησαν τα φαρμακεία ανοιχτά μέσα στο lockdown, εξασφαλίζοντας, αδιαλείπτως, για όλους τους πολίτες τα φάρμακά τους και τα αναγκαία υγειονομικά υλικά προστασίας από τον κορονοϊό. Επιπλέον, στήριξαν τους πολίτες και τους ενημέρωσαν με οδηγίες για το τι πρέπει να κάνουν για τη διαχείριση της πανδημίας.

Η, υπό ψήφιση, ΠΝΠ περιλαμβάνει ρυθμίσεις που έχουν, ήδη, εφαρμοστεί και αφορούν τη στήριξη πλητώμενων κλάδων της οικονομίας, των εργαζομένων σε αυτούς, τη στήριξη του Εθνικού Συστήματος Υγείας και όλο το προσωπικό που εργάζεται εκεί. Η θέση μας σε όλες αυτές τις ρυθμίσεις είναι θετική. Ωστόσο, θα κάνω κάποιες αναφορές και παρατηρήσεις για το άρθρο 16. Είναι πολύ σημαντικό και συνδέεται άμεσα με το μείζον και διαχρονικό πρόβλημα της φαρμακευτικής περίθαλψης στη χώρα μας, αυτό της κατανάλωσης των αντιβιοτικών. Μπορεί να μην συνδέεται άμεσα με την πανδημία του COVID-19, όμως, η εισαγωγή και η ψήφισή του είναι αναγκαία, σημαντική και αναμενόμενη.

Είναι κοινός τόπος μεταξύ των επιστημόνων υγείας, ότι τα αντιβιοτικά αποτελούν ένα από τα σημαντικότερα μέσα στη σύγχρονη θεραπευτική. Είναι, επίσης, γνωστό ότι η αλόγιστη χρήση των αντιβιοτικών είναι αυτή που στρέφει τα μικρόβια στο να αναπτύξουν αντοχή στα αντιβιοτικά, καθιστώντας τα, πλήρως, ανενεργά. Το πρόβλημα αυτό εντείνεται, καθώς ο ρυθμός ανάπτυξης αντοχής των μικροβίων στα αντιβιοτικά είναι, κατά πολύ, μεγαλύτερος από τον ρυθμό ανάπτυξης νέων αντιβιοτικών από την επιστημονική κοινότητα. Έτσι σήμερα καταγράφονται όλο και πιο συχνά πολυανθεκτικά μικροβιακά στελέχη. Σκεπτόμενοι αυτά οι Έλληνες φαρμακοποιοί, εδώ και αρκετά χρόνια, προσπάθησαν μέσα από εκπαιδευτικά και ενημερωτικά προγράμματα να βελτιώσουν την κατάσταση, ευαισθητοποιώντας τους συναδέλφους όλης της χώρας, αλλά και το κοινό σε σχέση με την ορθή χρήση των αντιβιοτικών και, τελικά, προτείνοντας στο Υπουργείο Υγείας τη νομοθέτηση και εφαρμογή σειράς μέτρων αντιμετώπισης του προβλήματος.

Είναι χαρακτηριστικό ότι πλήθος μελετών φέρνουν τη χώρα μας, δυστυχώς, στην υψηλότερη θέση στην Ευρώπη, αλλά και στον κόσμο αναφορικά με τη μικροβιακή αντοχή. Η χώρα μας, σύμφωνα με την έρευνα του Ευρωπαϊκού Κέντρου Ελέγχου και Πρόληψης, το Νοέμβρη του 2019 εμφανίζεται να έχει, σχεδόν, διπλάσια χρήση αντιβιοτικών σε σύγκριση με τον μέσο όρο της Ευρωπαϊκής Ένωσης. Είναι σταθερά πρώτη στην κατανάλωση αντιβιοτικών με 33,85 ημερήσιες καθορισμένες δόσεις, ανά χίλιους κατοίκους, όταν ακολουθεί η Ρουμανία με 28,5, η Κύπρος με 27,4, η Ιταλία με 26,62 και στον αντίποδα είναι η Ολλανδία με 9,78. Μόνο στην Ευρωπαϊκή Ένωση υπολογίζεται ότι 33.000 ασθενείς πεθαίνουν, ετησίως, ως αποτέλεσμα λοιμώξεων από πολυανθεκτικά μικρόβια. Ο αριθμός αυτός ανέρχεται σε 700.000 στον κόσμο.

Η υπερκατανάλωση αντιβιοτικών στην Ελλάδα συνδέεται άμεσα με μεγάλα ποσοστά θανάτων από ενδονοσοκομειακές λοιμώξεις ως αποτέλεσμα της μικροβιακής αντοχής. Αναλύοντας τα προβλήματα αυτά μπορεί να εντοπίσει κανείς τους παράγοντες. Η ενημέρωση του κοινού και η εκπαίδευση των πολιτών αναφορικά με την ορθή χρήση των αντιβιοτικών είναι στα χαμηλότερα επίπεδα συγκριτικά με τις υπόλοιπες ευρωπαϊκές χώρες. Αυτό δημιουργεί το, διαχρονικά καταγεγραμμένο στη βιβλιογραφία, φαινόμενο της προκλητής ζήτησης αντιβιοτικών. Οι ασθενείς πιέζουν ασφυκτικά γιατρούς και φαρμακοποιούς να τους χορηγήσουν αντιβιοτικά, με αποτέλεσμα και λόγω του κανονιστικού κενού που υφίστατο, οι επαγγελματίες υγείας να ενδίδουν, κάποιες φορές, στην πίεση.

Οι φαρμακοποιοί της χώρας στο τμήμα της αληθούς διάδοσης των αντιβιοτικών, συμμετέχουν σε ποσοστό 6% στην υπερβάλλουσα χρήση αντιβιοτικών, όταν όλοι οι άλλοι παράγοντες συνταγογράφησης συμμετέχουν στο 92%.

Επιπλέον, τα τελευταία χρόνια μετά από προσπάθειες του Πανελλήνιου Φαρμακευτικού Συλλόγου έχουμε μείωση ετήσια της τάξης του 11%. Λαμβάνοντας, λοιπόν, υπόψιν τα παραπάνω στοιχεία, να σημειωθεί ότι αφορούν πόρισμα του Ευρωβαρόμετρου του ΄18, μελέτη που διενεργήθηκε, ούτε από Έλληνες φαρμακοποιούς, ούτε από Έλληνες γιατρούς και ως εκ τούτου, έχει το τεκμήριο της αντικειμενικότητας.

Η πρόσφατη ΠΝΠ αποτελεί λύση σε ένα μεγάλο μέρος του προβλήματος, καθώς λαμβάνει μέτρα ελαχιστοποίησης των παραβατικών συμπεριφορών και επιβάλλει την εισαγωγή πρωτοκόλλων συνταγογράφησης για τους γιατρούς. Οπότε, ελπίζουμε να συμβάλει, καθοριστικά, στη λελογισμένη συνταγογράφηση. Η εξέλιξη αυτή αποτελεί για εμάς τεράστια θεσμική καινοτομία στην Ελλάδα. Πρώτον, βάζει «τροχοπέδη» στην υπερβολική χρήση των αντιβιοτικών, αλλά κυρίως ενισχύει τον εξορθολογισμό και την αποτελεσματικότητα του συστήματος υγείας, αφού η καταγραφή από τους φαρμακοποιούς ανά πολίτη και συνολικά ανά επικράτεια χρήση αντιβιοτικών -και μάλιστα με ηλεκτρονικό τρόπο και σε πραγματικό χρόνο- παρέχει, πλέον, διαφανή εικόνα, κατά περίπτωση, αλλά και της συνολικής, ανά επικράτεια, αναγκαίας χρήσης αντιβιοτικών. Μία παράμετρος ζωτική της αξιολόγησης της γενικής εικόνας της υγείας του πληθυσμού, αλλά και προσφέρουσα χρήσιμα δεδομένα για επιδημιολογική επεξεργασία που μπορούν να ενισχύσουν τις πολιτικές πρόληψης υγείας πανελλαδικά, κάτι που μέχρι τώρα δεν το είχαμε.

Ιδιαίτερη μνεία θα μου επιτρέψετε να κάνω στην παρ. 4 του άρθρου 16, που αναφέρεται στην κατάρτιση θεραπευτικών πρωτοκόλλων συνταγογράφησης κατά των λοιμώξεων. Η διατύπωση της παραγράφου σε ενεστώτα διαρκείας δεν δεσμεύει το Υπουργείο χρονικά και εγείρει φόβους ότι το πολύ σημαντικό θέμα των πρωτοκόλλων θα χρονίσει και αυτό θα είναι «τροχοπέδη» για ένα νομοθέτημα τόσο σημαντικό. Κι’ αυτό γιατί η υποχρεωτικότητα της συνταγογράφησης που καθιερώνεται για τη λήψη αντιβιοτικών θα υπονομεύεται, δυνητικά, από φαινόμενα αχρείαστης συνταγογράφησης, όσο δεν εισάγονται τα θεραπευτικά πρωτόκολλα. Γι’ αυτό είναι πολύ σημαντικό να υπάρχει ένα συγκεκριμένο χρονοδιάγραμμα, δεσμευτικό για την υλοποίηση των θεραπευτικών πρωτοκόλλων. Χρειάζεται ειλικρινή συνεργασία και διάλογο μεταξύ όλων των εμπλεκομένων στον χώρο της υγείας για να αντιμετωπιστεί αυτό το διαχρονικό πρόβλημα. Η πρότασή μας για δημιουργία επιτροπής επίβλεψης της χρήσης αντιβιοτικών είναι σε αυτήν την κατεύθυνση. Θα χρειαστούν, περαιτέρω, μέτρα, διορθώσεις, δράσεις, καθώς το πρόβλημα είναι πάρα πολύ πολύπλοκο.

Εφιστώ, επίσης, την προσοχή στο κομμάτι της εκπαίδευσης του κοινού. Μπορεί να ακούγεται θεωρητικό ή ασαφές. Όμως, όπως φαίνεται στη διεθνή βιβλιογραφία, η όποια λύση προϋποθέτει υψηλό επίπεδο γνώσης της κοινωνίας, σχετικά με το πρόβλημα για την ορθή χρήση των αντιβιοτικών. Αποτελεί πεποίθησή μας, ότι η ενημέρωση για την ορθή χρήση των αντιβιοτικών πρέπει να αρχίσει από τα σχολεία. Ήδη, δύο τοπικοί φαρμακευτικοί σύλλογοι σε συνεργασία με το Υπουργείο Παιδείας, αλλά και άλλους φορείς της περιοχής, μπήκαν στην τάξη και ενημέρωσαν μαθητές Γυμνασίου και Λυκείου για την ορθή χρήση των φαρμάκων. Μόνο σε έναν νομό πραγματοποιήθηκαν 35 ομιλίες σε 6.500 μαθητές. Η δράση με την επωνυμία «Το Φάρμακο Ίαμα ή και Δηλητήριο» συνοδευόταν από διανομή εγχρώμου ενημερωτικού φυλλαδίου που μοιράστηκε σε 100.000 άτομα.

Κάναμε μία μελέτη και έχει αξιολογηθεί το όλο εγχείρημα. Είναι εκπληκτικά τα αποτελέσματα, γιατί συνειδητοποιήσαμε ότι τα παιδιά μαθαίνουν εύκολα και συνειδητοποιούν πράγματα που, δυστυχώς, οι γονείς δεν τα έχουν περάσει στα παιδιά τους.

Ο Πανελλήνιος Φαρμακευτικός Σύλλογος, ως υπεύθυνος σύμβουλος της Πολιτείας, αναφορικά με το κοινωνικό αγαθό που λέγεται φάρμακο, εκπροσωπώντας 11.000 επιστήμονες υγείας, θα σταθεί αρωγός στην επιτυχία της πρωτοβουλίας αυτής. Έχει αναλάβει πολλές πρωτοβουλίες ενημέρωσης κατά της υπερκατανάλωσης αντιβιοτικών. Τα φαρμακεία θα γίνουν κέντρα εκπομπής του μηνύματος για ορθολογική χρήση. Ήδη, θα ετοιμαστεί σποτ τηλεοπτικό, ραδιοφωνικό, αφίσα και φυλλάδιο που θα μοιραστεί, σχεδόν, με 2 εκατομμύρια φυλλάδια από φαρμακείο στον πολίτη. Να συνειδητοποιήσει ο κόσμος ότι πλέον μόνο με ηλεκτρονική συνταγή θα χορηγείται το αντιβιοτικό. Οι φαρμακοποιοί αποδεικνύουν, συνεχώς, ότι μπορούν να συμβάλλουν στην επιτυχία του εθνικού στόχου για τη δημόσια υγεία στην Πατρίδα μας. Ευχαριστώ πολύ για την προσοχή σας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**:Τον λόγο έχει ο κ. Γιαννάκος.

**ΜΙΧΑΛΗΣ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων (ΠΟΕΔΗΝ)):** Ευχαριστώ πολύ, κύριε Πρόεδρε. Ευχαριστούμε για την πρόσκληση για να καταθέσουμε και εμείς την άποψή μας στην Επιτροπή. Θεωρούμε ότι με την πανδημία αναδείχθηκε η αναγκαιότητα οργάνωσης ενός ισχυρού δημόσιου συστήματος υγείας. Ο ιδιωτικός τομέας, όχι μόνο δεν έβαλε «πλάτη» στη διαχείριση της πανδημίας, αλλά το θεώρησε και ευκαιρία προκειμένου να αυξήσει τα κέρδη του. Δείτε από την ενοικίαση κλινών ΜΕΘ, από την αισχροκέρδεια που υπήρχε στα μέσα ατομικής προστασίας, αλλά και από τα ακριβά τεστ που διενεργούνται για τον κορονοϊό και μία σειρά από άλλα ζητήματα.

Θα περιμέναμε, λοιπόν, από την Κυβέρνηση να αλλάξει ιδέες, σχετικά με την ιδιωτικοποίηση του συστήματος. Βλέπουμε, δυστυχώς, ότι και σε αυτό το νομοσχέδιο προωθούνται διατάξεις περαιτέρω ιδιωτικοποίησης του συστήματος.

Να θυμίσω ότι είχαμε τη μετατροπή με προηγούμενα νομοσχέδια ως Νομικό Πρόσωπο Ιδιωτικού Δικαίου του Νοσοκομείου της Κομοτηνής, είχαμε τη σύσταση μιας, ακόμη, Ανώνυμης Εταιρείας στο Εθνικό Σύστημα Υγείας για την αξιολόγηση του συστήματος, τον ΟΔΙΠΥ και από 1η Γενάρη του 2021 μπαίνει το σύστημα κοστολόγησης νοσοκομειακών υπηρεσιών. Είναι η άλλη ανώνυμη εταιρεία, το Κέντρο Κοστολόγησης και Τεκμηρίωσης Νοσοκομειακών Υπηρεσιών.

Εμείς θεωρούμε ότι σταδιακά με όλα αυτά, το σύστημα μετατρέπεται σε ανταποδοτικό ανταγωνιστικό. Οι πολίτες, έμμεσα ή άμεσα, μέσω των ασφαλιστικών εισφορών ή με απευθείας πληρωμές, θα κληθούν να πληρώσουν ένα μέρος του κόστους των υπηρεσιών που τους προσφέρονται. Το δημόσιο σύστημα υγείας χρειάζεται αύξηση των δαπανών. Ακόμη, είμαστε στο 5%, σε αυτό το τριτοκοσμικό ύψος, όταν ο μέσος όρος στην Ευρώπη είναι 7,5% και θα πρέπει να βελτιωθούν και οι «αναιμικοί» προϋπολογισμοί των νοσοκομείων, οι οποίοι δεν μπορούν να καλύψουν τρέχουσες σημαντικές λειτουργικές ανάγκες. Αρκεί να πούμε ότι και το προσωπικό που προσλήφθηκε για τις ανάγκες του κορονοϊού, περίπου 4.500, δεν έχει, ακόμη, πληρωθεί σε πολλά νοσοκομεία τους μισθούς. Δεν πληρώθηκαν ούτε ένα μήνα νυχτερινά, αργίες, εφημερίες, επειδή τα νοσοκομεία δεν διαθέτουν χρήματα στους προϋπολογισμούς.

Έχουμε πει πάρα πολλές φορές, ότι για να αντιμετωπίσεις τον κορονοϊό στην κοινότητα, χρειάζεται να γίνονται μαζικά προληπτικά τεστ. Και εδώ υπάρχει αδυναμία στο σύστημα. Το Εθνικό Κέντρο Αιμοδοσίας από σήμερα κάνει 1.000 τεστ την ημέρα, ενώ πριν από μία βδομάδα έκανε πάνω από 5.000 - 6.000 τεστ.

Λογικό είναι, λοιπόν, κυρίως, σε ασυμπτωματικά περιστατικά να μην εντοπίζονται, να μην απομονώνονται και να εμφανίζονται λιγότερα τα ημερήσια κρούσματα στον ΕΟΔΥ. Τα νοσοκομεία, ακόμη και αναφοράς, όπως το Νοσοκομείο Παπανικολάου στη Θεσσαλονίκη, δεν διαθέτουν μοριακούς αναλυτές. Το ΑΧΕΠΑ δεν διαθέτει αντιδραστήρια. Οι εξετάσεις κάνουν να βγουν δύο με τέσσερις ημέρες γιατί το ΠΑΣΤΕΡ είναι κλειστό το Σαββατοκύριακο, με αποτέλεσμα να υπάρχει κίνδυνος διασποράς του ιού και στα νοσοκομεία από ασθενείς και προσωπικό, αλλά και στην κοινότητα.

Η πρότασή μας είναι ότι θα πρέπει όλα τα νοσοκομεία να προμηθευτούν μοριακούς αναλυτές, να εκδίδονται γρήγορα τα αποτελέσματα για να αποφεύγεται η διασπορά και, ταυτόχρονα, να συνταγογραφείται και να αποζημιώνεται η εξέταση από τον ΕΟΠΥΥ. Καμία επιχείρηση, που βλέπουμε τώρα τι γίνεται, ή Μονάδα Κοινωνικής Φροντίδας, όταν πρόκειται να πληρώνει τακτικά τεστ για το προσωπικό, αλλά και για τους ασθενείς ή για τους εργαζόμενους, δεν πρόκειται να το κάνει αυτό και έτσι μπορεί να ξεφύγει ο ιός στην κοινότητα. Θεωρούμε ότι είναι μείζον ζήτημα για τον έλεγχο της διασποράς του ιού να αποζημιώνεται η εξέταση από τον ΕΟΠΥΥ.

Υπάρχει διάταξη για σύσταση θέσεων για κάλυψη μονάδων εντατικής θεραπείας. Θέλω να πω ότι το πρόβλημα δεν είναι αυτό. Το πρόβλημα είναι ότι υπάρχει μεγάλη έλλειψη προσωπικού νοσηλευτικού και ιατρικού στα νοσοκομεία, γι’ αυτό δεν μπορούν να στελεχωθούν οι κλίνες ΜΕΘ που είναι έτοιμες εξοπλισμένες και δεν λειτουργούν. Έγινε μία προσπάθεια και από 557 που ήταν οι κλίνες ΜΕΘ, τώρα είναι 650. Όμως, και πάλι δεν φθάνουν. Ακόμη και σήμερα, έχουμε λίστα αναμονής για ΜΕΘ. Φανταστείτε τον χειμώνα που θα έχουμε μαζί κορονοϊό, εποχική γρίπη και άλλες παθήσεις, εκτός και αν πάμε πάλι -που αυτό είναι καταστροφικό- να προσαρμόσουμε το σύστημα στην αντιμετώπιση περιστατικών κορονοϊού και να αυξάνεται η θνησιμότητα από άλλες παθήσεις, αφού, όπως θυμάστε, τον περασμένο χειμώνα έκλεισαν χειρουργεία, δεν γίνονταν καρδιοχειρουργικές επεμβάσεις και εξωτερικά ιατρεία. Το σύστημα θα πρέπει να λειτουργεί για όλες τις παθήσεις και να αντιμετωπίζει, επιτυχώς, και τον κορονοϊό.

Με άρθρο στο νομοσχέδιο που υπάρχει δίδεται παράταση πολύ σωστά στο προσωπικό σίτισης, φύλαξης και εστίασης στα νοσοκομεία, συνδέεται, όμως, με τους, εν εξελίξει, διαγωνισμούς. Αυτό θα πρέπει να αποσυνδεθεί και να αφορά όλους όσους υπηρετούν. Ταυτόχρονα, θα πρέπει να δοθεί η δυνατότητα στα νοσοκομεία που δεν υπάρχει σήμερα να μπορούν να προκηρύσσουν νέους διαγωνισμούς, προκειμένου να προσλαμβάνουν προσωπικό στις υπηρεσίες αυτές. Τώρα δεν υπάρχει πλαίσιο. Τα νοσοκομεία, δυστυχώς, τα περισσότερα έχουν, ακόμη συνεργεία και κάποια ξεκινάνε και φέρνουν συνεργεία και διώχνουν το προσωπικό το οποίο είναι επί συμβάσει.

Θέλω να πω στον Υπουργό και στους Βουλευτές, ότι θα πρέπει να γίνει κάτι με τους 10.000 συμβασιούχους που λήγουν οι συμβάσεις τους μέχρι τον Μάρτιο του 2021. Τότε θα είναι σε εξέλιξη η πανδημία και στην κορύφωσή της. Για λόγους δημοσίου συμφέροντος θα πρέπει να ανανεωθούν οι συμβάσεις του προσωπικού που είναι, κυρίως, νοσηλευτικό, παραϊατρικό, διοικητικό, αλλά και γιατροί. Δεν μπορούν να φύγουν από το σύστημα, εν μία νυκτί, μέχρι τον Μάρτιο 10.000 εργαζόμενοι.

Η δική μας πρόταση είναι να ανανεωθούν όλες οι συμβάσεις μέχρι το τέλος του 2022 και μετά να υπάρξει ενιαία αντιμετώπιση σε όλους, στην κατεύθυνση μετατροπής των συμβάσεων σε αορίστου χρόνου. Χθες ήμασταν σε μία Επιτροπή, η οποία βλέπει θετικά την ένταξή μας στα βαρέα και ανθυγιεινά επαγγέλματα. Όμως, αυτό είναι πολιτική απόφαση. Πρέπει, λοιπόν, η Κυβέρνηση να τηρήσει τις δεσμεύσεις και το υγειονομικό προσωπικό, που μάς χαρακτήρισαν «πολεμιστές», «μαχητές» της πρώτης γραμμής, να ενταχθεί στα βαρέα και ανθυγιεινά επαγγέλματα.

Ξέρει καλά ο Υπουργός, όπως έφερε τη διάταξη για να διαχωρίσει σε δύο κλάδους το νοσηλευτικό προσωπικό, πρέπει να φέρει και τώρα διάταξη να υπάρχει ενιαίος κλάδος στο νοσηλευτικό προσωπικό, προκειμένου μονιασμένοι, ενωμένοι να δώσουμε τη «μάχη», γιατί η πρόκληση είναι μπροστά.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Το λόγο έχει ο κ. Χότζογλου.

**ΓΕΩΡΓΙΟΣ ΧΟΤΖΟΓΛΟΥ (Πρόεδρος της Πανελλήνιας Ομοσπονδίας Εργαζομένων στον Επισιτισμό – Τουρισμό)**: Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, καλούμαστε σήμερα να τοποθετηθούμε, επί των κυρώσεων των προτάσεων νόμου για την αντιμετώπιση των επιπτώσεων από την πανδημία.

Γνωρίζετε πολύ καλά, ότι ο δικός μας ο κλάδος έχει πληγεί ανεπανόρθωτα φέτος, γιατί είμαστε ο κλάδος, ο οποίος νιώσαμε, από πρώτο χέρι, τι σημαίνει πανδημία με την κατακόρυφη πτώση του κύκλου εργασιών. Όλο αυτό το διάστημα προσπαθήσαμε να συμβάλλουμε και εμείς από τη μεριά μας υπεύθυνα, γιατί ξεκαθαρίσαμε από την αρχή ότι δεν προσφέρεται αυτό το μεγάλο πρόβλημα για συνδικαλισμό άλλου τύπου, ούτως ώστε οι συνάδελφοί μας οι εργαζόμενοι να ανακουφιστούν, να περάσουν όσο γίνεται αλώβητοι αυτό το μεγάλο πρόβλημα που λέγεται πανδημία. Είναι γεγονός πως κάποια πράγματα έχουν γίνει και είναι και προς τη θετική κατεύθυνση. Θέλουμε, όμως, πολλή δουλειά ακόμη.

Έτσι, λοιπόν, για να γίνω πιο σαφής, κύριε Πρόεδρε, είναι προς τη θετική κατεύθυνση η μείωση των απαιτούμενων ενσήμων για να βγει κάποιος στο επίδομα ανεργίας φέτος. Τι συμβαίνει, όμως, με τους συναδέλφους, οι οποίοι ναι μεν έχουν τα 50 ένσημα φέτος, δεν έχουν, όμως, τα απαιτούμενα 80 ένσημα πέρυσι, είτε γιατί δεν κατάφεραν να τα συγκεντρώσουν πέφτοντας «θύμα» «μαύρης» και ανασφάλιστης εργασίας, είτε γιατί είναι η πρώτη τους χρονιά στον κλάδο. Τι θα γίνει με τους συναδέλφους από τον επισιτισμό και από την εστίαση, οι οποίοι δεν είχαν το δικαίωμα της υποχρεωτικής επαναπρόσληψης και κατάφεραν ορισμένοι -όχι όλοι- να ενταχθούν στο έκτακτο επίδομα ανεργίας του ΟΑΕΔ, τα 400 ευρώ, καθώς οι όροι και οι προϋποθέσεις που έθετε ο Οργανισμός είναι πάρα πολύ αυστηροί, με αποτέλεσμα χιλιάδες συνάδελφοί μας να είναι εκτός των ρυθμίσεων. Τι θα γίνει με αυτούς τους συναδέλφους; Παρατείνεται το επίδομα ανεργίας του μήνα Ιουνίου, Ιουλίου και Αυγούστου για δύο μήνες ακόμη, δηλαδή, για Σεπτέμβριο και Οκτώβριο. Μετά, όμως, τον Οκτώβριο τι γίνεται; Να σημειώσω ότι σε αυτή τη ρύθμιση σε αυτό το έκτακτο επίδομα ανεργίας του ΟΑΕΔ δεν υπάρχουν ένσημα. Δεν είναι, όπως είναι η αναστολή σύμβασης, όπου καλύπτονται οι ασφαλιστικές εισφορές από το Κράτος.

Περιμένουμε, λοιπόν, σήμερα από το αρμόδιο Υπουργείο Εργασίας να ακούσουμε τις δεσμεύσεις, όλα αυτά που έχουν εξαγγελθεί να γίνουν νόμος του Κράτους και να τεθούν σε εφαρμογή. Κλείνουν οι ξενοδοχειακές μονάδες, κλείνουν οι επιχειρήσεις εστίασης νωρίτερα από τη λήξη της τουριστικής σεζόν. Επομένως, θα πρέπει οι συνάδελφοί μας, οι οποίοι απολύονται τώρα αυτή τη στιγμή, να έχουν τη δυνατότητα, μονομερώς, να κάνουν την αίτηση για αναστολή σύμβασης μέχρι και τον μήνα Οκτώβριο.

Πάγια θέση της Ομοσπονδίας μας, κύριε Πρόεδρε, είναι ότι θα πρέπει οι συνάδελφοί μας, τόσο της εστίασης, όσο και του τουρισμού, να επιδοτηθούν μέχρι τον Απρίλιο του 2021 με ένα αξιοπρεπές ελάχιστο εγγυημένο εισόδημα, το οποίο θα τους εξασφαλίζει να έχουν τα απαραίτητα, δηλαδή, να τύχουν ευνοϊκών ρυθμίσεων στις ΔΕΚΟ, ρυθμίσεων στα δάνεια, απαλλαγή από δημοτικά τέλη που έχουν φτάσει πολύ ψηλά και βεβαίως, να δούμε τι θα γίνει και με τις οφειλές, γιατί έχουν αρχίσει και φθάνουν σημειώματα από εφορίες στα σπίτια των ξενοδοχοϋπαλλήλων και του απαντούν πώς είναι άνεργοι.

Στη σημερινή συνεδρίαση και το συζητούμενο νομοσχέδιο, υπάρχουν άρθρα για την παράταση των διοικητικών συμβουλίων των σωματείων και κατά γνώμη μας, ορθώς, γίνεται αυτό, γιατί εν μέσω πανδημίας θα είναι δύσκολο πολλά σωματεία να κάνουν αρχαιρεσίες. Όμως, θα θέλαμε να επισημάνουμε, ότι εφόσον παρατείνεται η θητεία των διοικητικών συμβουλίων, γιατί δεν παρατείνεται και η υποχρεωτικότητα των συλλογικών κλαδικών συμβάσεων εργασίας που έχουν υπογραφεί και έχουν παραταθεί, από κοινού, με τους εργοδότες; Οι διοικήσεις αυτών των σωματείων που παρατείνονται τα υπέγραψαν.

Επομένως, θα πρέπει να αποφασιστεί ότι αυτές τις συμβάσεις θα πρέπει να τις ακολουθεί η υποχρεωτικότητα. Και φυσικά, βάζουμε για άλλη μία φορά το ζήτημα της υποχρεωτικότητας της σύμβασης του επισιτισμού, που έχει υπογραφεί από 12/12/19 και ακόμη, δυστυχώς, δεν έχει κηρυχθεί υποχρεωτική.

Κλείνοντας, κύριε Πρόεδρε, θα θέλαμε να επισημάνουμε, ότι είμαστε ο κλάδος που, στην κυριολεξία, κρατήσαμε 10 χρόνια τη χώρα «όρθια» και θα πρέπει οι εργαζόμενοι αυτού του κλάδου να προστατευτούν -επαναλαμβάνω- μέχρι τον Απρίλιο του 2021. Είναι πολύ σημαντικό για εμάς, είναι θέμα επιβίωσης, χωρίς όρους και προϋποθέσεις. Υπάρχει στο «οπλοστάσιο» της Κυβέρνησης ένα «υπερόπλο», που λέγεται Εργάνη. Μέσα από αυτή την πλατφόρμα, που υπάρχουν όλα τα στοιχεία μας, όπως και οι περσινές ΑΠΔ, που επιβεβαιώνουν που δουλεύαμε, τι ειδικότητα έχουμε και αν φέτος έχουμε επαναπροσληφθεί ή όχι, θα μπορούσαν, πανεύκολα, τόσο το Υπουργείο Εργασίας, όσο και ο ΟΑΕΔ, να επιδοτήσουν τους εργαζόμενους, χωρίς όρους και προϋποθέσεις, καθώς είναι ζήτημα επιβίωσης.

Εύχομαι οι Βουλευτές που παρίστανται στη σημερινή συνεδρίαση, να το αντιληφθούν αυτό και να πιέσουν προς αυτήν την κατεύθυνση και την Κυβέρνηση.

Σας ευχαριστούμε πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Παραδιάς.

**ΣΤΡΑΤΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων):** Σας ευχαριστώ πάρα πολύ, κύριε Πρόεδρε. Η ενίσχυση των ενοικιαστών επαγγελματικής μίσθωσης και κατοικίας μέσω της αναγκαστικής μείωσης των ενοικίων, είναι η μόνη δράση από τις πολλές και σημαντικές δράσεις της Κυβέρνησης, η οποία δεν χρηματοδοτήθηκε από τον Κρατικό Προϋπολογισμό, αλλά από τις τσέπες των ιδιοκτητών ακινήτων, με έναν τρόπο πρωτοφανή κυριολεκτικά, ο οποίος προβλημάτισε πάρα πολύ τους ιδιοκτήτες, ειδικά τώρα που έρχεται η ώρα πληρωμής του ΕΝΦΙΑ.

Εμείς, πιστεύουμε, εξαρχής, ότι αυτό θα έπρεπε να είχε χρηματοδοτηθεί από τον Προϋπολογισμό του κράτους, όπως όλες οι άλλες δράσεις, ούτως ώστε να μην έχουμε και αναβίωση φαινομένων τύπου «δεν πληρώνω». Έτσι, λοιπόν, η συνέχιση των αναγκαστικών μειώσεων ενοικίων για τον μήνα Σεπτέμβριο και για επαγγελματικές, αλλά και για μισθώσεις κατοικίας, είναι το αρνητικό σημείο των ρυθμίσεων, οι οποίες πάνε για ψήφιση.

Υπάρχουν, όμως, σημαντικά θετικά σημεία, που και τα δύο υπήρξαν προτάσεις της δική μας Ομοσπονδίας. Το πρώτο, είναι, επιτέλους η «υιοθέτηση» της δυνατότητας προαιρετικών συμφωνιών μείωσης μισθώματος, μεταξύ ιδιοκτητών και ενοικιαστών, με φορολογικό πριμ, αυτό που δίνεται και στις αναγκαστικές μειώσεις. Δηλαδή, η επιστροφή του 12%, στην πραγματικότητα της απώλειας του ενοικίου, αρκεί η μείωση αυτή να είναι, τουλάχιστον, 30% και όσο μεγαλύτερο και εάν είναι το ποσοστό της, η μείωση είναι σταθερή.

Είναι πάρα πολύ θετικό, γιατί η Κυβέρνηση, επιτέλους, σε κάποιες κατηγορίες μισθώσεων, που θα περιμένουμε να δούμε ποιες είναι, -υποθέτουμε ότι οπωσδήποτε θα είναι το λιανεμπόριο και άλλες περιπτώσεις-, δίνει στην κοινωνία τον λόγο και την ευθύνη, δίνει στους υπεύθυνους πολίτες τη δυνατότητα να συμφωνήσουν μεταξύ τους και στους ιδιοκτήτες να στηρίξουν τους ενοικιαστές που, πραγματικά, έχουν ανάγκη, γιατί βλέπουμε, ότι τώρα με τις αναγκαστικές μειώσεις, συλλήβδην, να στηρίζονται και επιχειρήσεις, οι οποίες είχαν θησαυρίσει και θησαυρίζουν, ακόμη, και στη σημερινή εποχή.

Το δεύτερο σημαντικό, που και αυτό είναι πρόταση δική μας, είναι ότι τίθεται ως προϋπόθεση για τη μείωση του ενοικίου, -αυτή τη συμφωνημένη προαιρετική ενοικίου,- η έγκαιρη καταβολή του απομένοντος μισθώματος, δηλαδή, του συμφωνημένου μειωμένου μισθώματος και όχι αυτό που συνέβαινε στις αναγκαστικές μειώσεις στην αρχή, όπου δεν υπήρχε χρονικό σημείο και η υποχρέωση του ενοικιαστή να καταβάλει το μίσθωμα.

Έτσι, λοιπόν, έχουμε και αρνητικές εξελίξεις. Ελπίζουμε να σταματήσουν οι αναγκαστικές μειώσεις ενοικίων και από δω και πέρα να πάμε μόνο σε προαιρετικές. Αυτό έγινε το 2010, που η τότε Κυβέρνηση μάς γνωστοποίησε την πρόθεσή της να κάνει υποχρεωτικές μειώσεις και εμείς, είπαμε, ότι θα κάνουμε έκκληση στους ιδιοκτήτες να τα βρουν με τους ενοικιαστές τους και ο καθένας να κάνει αυτό που πρέπει. Η έκκληση αυτή έγινε και πέτυχε σε ένα ποσοστό, περίπου, 95%. Γιατί; Γιατί κανείς δεν έχει περισσότερο συμφέρον από την επιβίωση και την μακροημέρευση του ενοικιαστή του, από τον ίδιο τον ιδιοκτήτη. Ο κάθε ιδιοκτήτης ξέρει ότι και το συμφέρον το δικό του και του ενοικιαστή του, είναι στον ίδιο υπολογισμό. Στην ίδια «βάρκα» είμαστε όλοι μας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Γεωργακόπουλος.

**ΓΕΩΡΓΙΟΣ ΓΕΩΡΓΑΚΟΠΟΥΛΟΣ (Γραμματέας Οικονομικού της Γενικής Συνομοσπονδίας Εργατών Ελλάδας (ΓΣΕΕ)):** Καλημέρα σας και ευχαριστούμε και εμείς, εκ μέρους της ΓΣΕΕ, για την πρόσκληση.

Είναι γεγονός ότι οι εργαζόμενοι το χρονικό διάστημα της πανδημίας, καλούνται εκ νέου, μετά τον μνημονιακό χειμώνα τον δεκαετή, να σηκώσουν το κύριο «βάρος» αυτής της οικονομικής και κοινωνικής κρίσης. Μία σειρά νομοθετήματα οδηγούν σε συρρίκνωση των οικονομικών δεδομένων των εργαζομένων, ενώ η ανεργία και η περαιτέρω απορρύθμιση των εργασιακών σχέσεων είναι τα μεγάλα επίδικα ζητήματα αυτής της περιόδου και κατάστασης.

Επίσης, έχουμε καταχρηστικές συμπεριφορές και παραβάσεις στον χώρο εργασίας που κάνουν αυτήν την κατάσταση ιδιαίτερα ζοφερή.

Σε αυτή την κατεύθυνση, κινούνται και οι διατάξεις του σχεδίου νόμου που σήμερα συζητείται. Πριν, όμως, αναφερθώ σε αυτές, θα θέσω ένα ζήτημα για την παράταση των θητειών των συνδικαλιστικών οργανώσεων, που είναι αναγκαίο ζήτημα και ήταν και αίτημα της ΓΣΕΕ. Όπως είναι διατυπωμένη η διάταξη είναι ατελής και θα δημιουργήσει προβλήματα. Η παράταση της θητείας των διοικητικών συμβουλίων, που όντως ρυθμίζεται, πρέπει να συνοδεύεται με σαφήνεια και για τις ελεγκτικές επιτροπές, που είναι απαραίτητο όργανο για τη λειτουργία των συνδικάτων, καθώς και για τους αντιπροσώπους των σωματείων σε δευτεροβάθμιο και τριτοβάθμιο επίπεδο. Είναι όργανα τα οποία εκλέγονται, από κοινού, και έχουν την ίδια θητεία με τα διοικητικά συμβούλια. Αυτό, άλλωστε, προβλέπεται και στο άρθρο 9 του ν.1264/82.

Επίσης, θα ήθελα να αναφερθώ στη διάταξη, όπου οι εργαζόμενοι που τίθενται αναγκαστικά σε καραντίνα, μετά τη λήξη αυτής καλούνται να αποπληρώσουν το 50% των ωρών εργασίας χωρίς αμοιβή. Είναι πρωτοφανές για τα δεδομένα του εργατικού δικαίου, το να οδηγείται κάποιος σε νομιμοποίηση της απλήρωτης εργασίας, αλλά δημιουργεί και νέα δεδομένα, έτσι και αλλιώς, στο εργατικό δίκαιο.

Ο εργαζόμενος που πληρώνει το τίμημα της υγειονομικής κρίσης, ο εργαζόμενος ο οποίος καλείται να δουλέψει χωρίς πληρωμή, τιμωρείται δύο φορές. Η απουσία του εργαζομένου από την εργασία στη συγκεκριμένη περίπτωση αποτελεί μέτρο προστασίας του ίδιου του εργαζόμενου και των υπόλοιπων εργαζομένων και κάτι τέτοιο προστατεύεται και προβλέπεται από το άρθρο 43 του ν.3850/2010, το οποίο παραβιάζεται. Είμαστε, ριζικά, αντίθετοι σε μια τέτοια διάταξη, που ανοίγει «τους ασκούς του Αιόλου» και πιστεύω, ότι αυτή η διάταξη δεν θα πρέπει να ψηφιστεί.

Επίσης, θα ήθελα να αναφερθώ στο θέμα του περιορισμού του δώρου των εορτών, που δεν θα υπολογίζεται με βάση τον μισθό των εργαζομένων την περίοδο αναστολής, αλλά με βάση την αποζημίωση ειδικού σκοπού. Θεωρείτε όλοι, ασφαλώς, ότι το δώρο, ο 13ος και 14ος μισθός, ο οποίος διεσώθη την περίοδο των μνημονίων με κορυφαίες παρεμβάσεις της ΓΣΕΕ, έχει συγκεκριμένη ρύθμιση και συγκεκριμένο τρόπο χορήγησης και υπολογισμού και κατοχυρώνεται από τις διατάξεις, τόσο της Εθνικής Γενικής Συλλογικής Σύμβασης Εργασίας, όσο και με νόμους και με το εθιμικό δίκαιο. Είναι επικίνδυνη μία τέτοια ρύθμιση, καθώς μπορεί να οδηγήσει στη μείωση των αποδοχών -που σίγουρα οδηγεί, αλλά και στην αμφισβήτηση αυτού του θεμελιώδους νόμου και της παροχής που είναι ο 13ος και ο 14ος μισθός. Για εμάς πρέπει να είναι απαραβίαστος.

Το πρόγραμμα «ΣΥΝ - ΕΡΓΑΣΙΑ», δυστυχώς, δεν μπορεί να προστατεύσει ως έχει τις θέσεις εργασίας και να αποτρέψει τις βλαπτικές μεταβολές. Θεωρούμε ότι θα έπρεπε να στηριχθεί η πλήρης απασχόληση με βασικό όρο ανάπτυξης σε περιόδους κρίσης.

Τέλος, θέλω να θέσω το ζήτημα των συλλογικών συμβάσεων, όπου παρά τις συνεχείς παρεμβάσεις της ΓΣΕΕ, δεν έχουν παραταθεί μετά τον Ιούνιο, με αποτέλεσμα, εν μέσω κορονοϊού που χρησιμοποιήθηκε πολλές φορές από τους εργοδότες ως άλλοθι, να έχουν απορρυθμιστεί οι συλλογικές συμβάσεις που είχαν ισχύ μέχρι τον Μάρτιο του 2020. Δεν προσέρχονται οι εργοδότες και έτσι, δεν είναι δυνατόν να υπογραφούν και να ανανεωθούν οι συλλογικές συμβάσεις εργασίας.

Ακόμα και η Συλλογική Σύμβαση Εργασίας -και αναφέρθηκε ο Πρόεδρος του πολύπαθου Τουρισμού - Επισιτισμού- που έχει υπογραφεί το 2019, δεν έχει επεκταθεί και, εκτός των άλλων, δημιουργεί αθέμιτο ανταγωνισμό, επιβραβεύει αυτούς που δεν εφαρμόζουν τις συλλογικές συμβάσεις και καρπούνται παροχές του Δημοσίου σε βάρος των εργαζομένων.

Σχετικά με τη διάταξη για τον βασικό μισθό. Είμαστε, κατηγορηματικά, αντίθετοι, τόσο στη νομοθέτηση του 2013, όσο και, εν συνεχεία, στην ίδια νομοθέτηση του 2018 από τις προηγούμενες κυβερνήσεις, όπου δίνεται η δυνατότητα, μονομερώς, στην Κυβέρνηση να καθορίζει τον κατώτερο μισθό. Εμείς τα είχαμε προβλέψει όλα αυτά. Εμμένουμε στη θέση, ότι ο βασικός μισθός πρέπει να ρυθμίζεται μέσω της Εθνικής Συλλογικής Σύμβασης Εργασίας και να μην είναι «παίγνιο» στα χέρια των κυβερνήσεων, με προεκλογικές ή μετεκλογικές σκοπιμότητες ή να χρησιμοποιούνται ζητήματα, όπως η πανδημία.

Τα ζητήματα που έθεσα είναι, ιδιαίτερα, σοβαρά και οδηγούν τους εργαζόμενους, εάν δεν ληφθούν μέτρα, στο περιθώριο και στην ανέχεια. Αυτό θα έχει συνέπειες, τόσο για την ανάπτυξη της χώρας, όσο και για την κοινωνική συνοχή. Πιστεύω, ότι η Κυβέρνηση, θα πρέπει να λάβει υπόψη της και να αποδεχθεί μία σειρά από τεκμηριωμένες θέσεις των συνδικάτων, για να μπορέσουν οι εργαζόμενοι να βγουν από αυτή τη δίνη και να μην είναι αυτοί, οι οποίοι και πάλι, μονομερώς, θα «σηκώσουν» αυτή την κρίση, διότι και δεν το αντέχουν και η κοινωνία δεν μπορεί να το αποδεχθεί.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Γεώργιος Καββαθάς. Επιτρέψτε μου να πω, ότι πήραμε και το υπόμνημά σας, το οποίο διεκπεραιώθηκε στα e-mail όλων των συναδέλφων και των δύο Επιτροπών.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)) :** Σας ευχαριστώ κύριε Πρόεδρε.

Να ευχαριστήσω, καταρχάς, για τη δυνατότητα που δίνετε στη Γενική Συνομοσπονδία Επαγγελματιών Βιοτεχνών Εμπόρων Ελλάδος να τοποθετηθεί, επί του σχεδίου νόμου. Θα ξεκινήσω λέγοντας ότι η πανδημία και η εξέλιξή της, σε έναν βαθμό, νομιμοποιεί τον έκτακτο τρόπο νομοθέτησης, μέσω επαναλαμβανόμενων Πράξεων Νομοθετικού Περιεχομένου. Αφήνει, όμως, ένα ευδιάκριτο «αποτύπωμα» στις επιχειρήσεις, στην απασχόληση και στο εισόδημα.

Όπως αποδεικνύεται από τη σημερινή έρευνα του Ινστιτούτου της ΓΣΕΒΕΕ, που δόθηκε στη δημοσιότητα, φαίνεται ότι η κατάσταση στην πραγματική οικονομία είναι, εξαιρετικά, δύσκολη και θα γίνει δυσκολότερη τους επόμενους μήνες, σύμφωνα πάντα με τα στοιχεία της έρευνας. Επειδή η Εθνική Αντιπροσωπεία συνεδριάζει και λαμβάνει έκτακτα νομοθετικά μέτρα, θα πρέπει να γνωρίζει για την κατάσταση στην οικονομία και την κοινωνία, ότι είναι μία κατάσταση έκτακτης ανάγκης. Και για να έχετε μία πλήρη εικόνα της κατάστασης, όπως αυτή διαμορφώνεται για τους επαγγελματίες, βιοτέχνες και εμπόρους, θα σας δώσω μερικά στοιχεία από την έρευνα που δώσαμε σήμερα στη δημοσιότητα.

Σύμφωνα, λοιπόν, με αυτά, οκτώ στις δέκα επιχειρήσεις δήλωσαν πώς η οικονομική κατάστασή τους επιδεινώθηκε το προηγούμενο εξάμηνο, έναντι, μόλις, του 4,9%, που δηλώνει ότι βελτιώθηκε και του 15,1% που δήλωσε, ότι παραμένει αμετάβλητη. Ο δείκτης του οικονομικού κλίματος διαμορφώνεται στις 20,1 μονάδες, καταγράφοντας πτώση 46 μονάδων, μόλις, μέσα σε ένα εξάμηνο. Και μόνο από αυτόν τον δείκτη φαίνεται το «βάθος» της οικονομικής κρίσης, στο οποίο έχουμε μπει.

Επίσης, οκτώ στις δέκα επιχειρήσεις δήλωσαν ότι ο τζίρος τους μειώθηκε το προηγούμενο εξάμηνο, έναντι μόλις του 5,6% που δήλωσε ότι αυξήθηκε. Ο μέσος όρος μείωσης είναι 46,4%. Ακόμη, οκτώ στις δέκα επιχειρήσεις δήλωσαν ότι μειώθηκε η ρευστότητά τους, έναντι μόνο του 5,4% που δήλωσε ότι αυξήθηκε. Έχω στοιχεία από την έρευνα που δηλώνει το 25% των επιχειρήσεων ότι αδυνατεί να πληρώσει υποχρεώσεις προς το δημόσιο και προς τα ασφαλιστικά ταμεία, μία στις τρεις επιχειρήσεις καθυστερεί να πληρώσει το ενοίκιο, μία στις πέντε δήλωσε ότι έχει ληξιπρόθεσμες υποχρεώσεις προς τις τράπεζες. Αν πάμε στην απασχόληση, μία στις έξι των επιχειρήσεων που απασχολούν προσωπικό, δήλωσαν ότι προχώρησαν σε μείωση των θέσεων απασχόλησης το προηγούμενο εξάμηνο. Σύμφωνα με τα στοιχεία της έρευνας, εκτιμάται ότι το προηγούμενο εξάμηνο χάθηκαν 117.000 θέσεις εργασίας.

Στο ερώτημα ποιες είναι οι προσδοκίες για το επόμενο εξάμηνο, μία στις τρεις επιχειρήσεις εκφράζουν τον φόβο για ενδεχόμενη διακοπή της δραστηριότητάς τους, μία στις τέσσερις επιχειρήσεις, δηλώνει ότι δεν θα μπορεί να ανταποκριθεί στις υποχρεώσεις της, έναντι των τραπεζών και του δημοσίου, όπως επίσης και στο ενοίκιο. Επίσης, έξι στις 10 επιχειρήσεις, το 62,9%, δηλώνει ότι δεν είναι καθόλου ή πολύ λίγο ικανοποιημένο από τα μέχρι σήμερα μέτρα που έχει πάρει η Κυβέρνηση, έναντι του 35,3% που δήλωσε ότι είναι αρκετά ή πολύ ικανοποιημένο.

Με βάση αυτά τα στοιχεία, πηγαίνω στην, κατ’ άρθρον, τοποθέτησή μας, την οποία όπως σας είπε ο κ. Πρόεδρος, την έχουμε αποστείλει.

Στο άρθρο 1, η πρόβλεψη για αναστολή συμβάσεων εργασίας εργαζομένων σε επιχειρήσεις ή εργοδότες, που πλήττονται σημαντικά για τους μήνες Αύγουστο και Σεπτέμβριο μέχρι 30/9 είναι μικρή η παράταση που δίνεται. Ίσως, χρειαστεί να δώσουμε παράταση και μετά τις 30/9.

Στο άρθρο 2, -και αναφέρομαι στην ΠΝΠ της 10/8- που προβλέπεται η ένταξη εργαζομένων στον μηχανισμό «ΣΥΝ-ΕΡΓΑΣΙΑ», εξακολουθεί να μην λαμβάνει υπόψη, αφενός, ότι οδηγεί σε ελαστικές μορφές απασχόλησης το πρόγραμμα «ΣΥΝ-ΕΡΓΑΣΙΑ», κάτι που είναι γεγονός για την προηγούμενη δεκαετία, όταν έξι στις δέκα νέες θέσεις εργασίας ήταν με ελαστικές μορφές απασχόλησης και αφετέρου, δεν λαμβάνει καθόλου υπόψη της, ότι το 60% των νέων θέσεων εργασίας που έχουν δημιουργηθεί την προηγούμενη δεκαετία, είναι με ελαστικής μορφής απασχόλησης. Σε συνδυασμό δε, με τις υποχρεώσεις που αναλαμβάνει η επιχείρηση και βέβαια και με την, εξαρχής, λανθασμένη προσέγγιση του προβλήματος της απασχόλησης από το πρόγραμμα «ΣΥΝ-ΕΡΓΑΣΙΑ», παρά τα τέσσερα «λίφτινγκ» που έχει υποστεί, παραμένει να μην είναι ελκυστικό για τις επιχειρήσεις.

Στα άρθρα 10 και 11, προβλέπονται οι ευέλικτες διαδικασίες προμηθειών, συμπεριλαμβανομένων και των τεστ για την αντιμετώπιση του Covid - 19. Υπάρχουν πάρα πολλές επιχειρήσεις που αναγκάζονται για την ασφάλεια και τη μη μετάδοση του κορονοϊού, να πηγαίνει το προσωπικό τους ή και ιδιώτες, σε ιδιωτικά κέντρα για να κάνουν τα τεστ και μέχρι σήμερα, ο ΕΟΠΥΥ δεν καλύπτει αυτή τη δαπάνη. Νομίζω ότι είναι καιρός πια η Κυβέρνηση να αποφασίσει να καλύψει αυτή τη δαπάνη.

Στην ΠΝΠ της 22/8 για τα μέτρα για την, εξ αποστάσεως, εργασία. Εγώ συμφωνώ με τα μέτρα. Δεν διαφωνώ. Υπάρχει, ωστόσο, μία αλληλουχία πράξεων που πρέπει να κάνει η επιχείρηση. Που καταλήγουμε πάντα; Σε ένα δυσβάσταχτο πρόστιμο στις επιχειρήσεις. Αντί να πάμε να συμβουλεύσουμε τις επιχειρήσεις, ιδιαίτερα τις μικρές και τις πολύ μικρές, που δεν έχουν πρόσβαση στην άμεση πληροφόρηση και πολλές φορές από άγνοια προχωρούν σε λάθος κινήσεις, εμείς πάμε να επιβάλλουμε πρόστιμα των 5.000 ευρώ σε επιχειρήσεις, οι οποίες δεν έχουν να πληρώσουν το νοίκι τους.

Στο άρθρο 4, όπου προβλέπεται η προαιρετική μείωση της επαγγελματικής μίσθωσης, μετά από συμφωνία με τον εκμισθωτή, για, τουλάχιστον, 30% του μισθώματος μέχρι τον Δεκέμβριο του 2020, οι ελαφρύνσεις που δίνονται στους εκμισθωτές είναι ελάχιστες και γι’ αυτό υπάρχει και η αντίδραση των εκμισθωτών. Είπα από την πρώτη στιγμή, -εγώ δεν θα διαφωνήσω με τον κ. Παραδιά, καθώς και οι ιδιοκτήτες το εισόδημά τους θέλουν να διασφαλίσουν- ότι θα πρέπει η Πολιτεία από τον Κρατικό Προϋπολογισμό να καλύψει τη διαφορά του ενοικίου για να παραμείνει το μείον 40% στα ενοίκια, γιατί διαφορετικά θα έχουμε αντίθετα αποτελέσματα από αυτά που περιμένουμε από την παραπάνω διάταξη.

Στο άρθρο 10, προβλέπεται η αναπλήρωση του χρόνου απουσίας του εργαζόμενου από την εργασία, λόγω περιορισμού κατ’ οίκον προς αποφυγή της διάδοσης του κορονοϊού, με μία ώρα υπερωρία, χωρίς αποζημίωση και ταυτόχρονα, η επιχείρηση να καταβάλει τον πλήρη μισθό. Ο κορονοϊός είναι μία ασθένεια και θα πρέπει να καλύπτεται με τις διατάξεις περί ασθενειών. Δεν μπορεί, για άλλη μία φορά, να είναι το εύκολο θύμα οι επιχειρήσεις και να επωμίζονται δαπάνες ανυπέρβλητες, όταν, μάλιστα, δεν τους δίνεται καμία εναλλακτική δυνατότητα. Ειδικά σε περιοχές που έχουμε ειδικά περιοριστικά μέτρα και δεν μπορεί να αναπληρωθεί ούτε με τη μία ώρα υπερωρία η εργασία από τον εργαζόμενο που απουσίαζε και δεν υπάρχει εναλλακτική για να μπορούμε να προσλάβουμε προσωπικό, κατά το ίδιο χρονικό διάστημα, με επιδοτούμενη θέση απασχόλησης από τον ΟΑΕΔ. Νομίζω ότι, για πρώτη φορά, μπαίνει στο εθνικό δίκαιο η υπέρβαση του 9ωρου, παρεμβαίνοντας, άλλωστε, με αυτόν τον τρόπο και στο πλαίσιο του ανταγωνισμού.

Στο άρθρο 14, μπορούν οι επιχειρήσεις των πληττόμενων ΚΑΔ να θέτουν σε αναστολή και να παρατείνουν την αναστολή συμβάσεων των εργαζομένων μέχρι 31.10.2020. Οι επιχειρήσεις που κάνουν χρήση αυτής της δυνατότητας, υποχρεούνται μετά τη λήξη αναστολής συμβάσης να διατηρήσουν τις θέσεις εργασίας για 30 μέρες. Θεωρώ ότι είναι ένα μέτρο ασφάλειας για τον εργαζόμενο. Από την άλλη, όμως, είναι πάρα πολύ δύσκολο για τις επιχειρήσεις, σε μία τόσο ρευστή οικονομική κατάσταση, να αναλαμβάνουν μία τέτοια ευθύνη.

Στο άρθρο 17, επιβεβαιώνεται η υποχρέωση καταβολής δώρου Χριστουγέννων για τους εργαζομένους και είναι ορθό. Το δώρο ελπίζω να το πληρώσει η Πολιτεία στην αναλογία της. Μία αναλογία, βεβαίως, που είναι στα 534 ευρώ, όπως είπε και ο κ. Γεωργακόπουλος από την ΓΣΕΕ. Θεωρώ ότι έπρεπε να είναι στον πλήρη μισθό του η απονομή του δώρου, έτσι ώστε να ενισχυθεί και το εισόδημα για ζήτηση, που είναι τόσο αναγκαίο για την οικονομία.

Στο άρθρο 19, προβλέπεται εκκίνηση της διαδικασίας για τη διαμόρφωση του κατώτατου μισθού, σε μία εποχή που εξακολουθούμε όλοι μας να «πλέουμε» σε αχαρτογράφητα νερά. Θεωρώ ότι πρέπει η έναρξη διαλόγου για τον κατώτατο μισθό να ξεκινήσει μετά την 1η του επόμενου χρόνου, έτσι ώστε να έχουμε μία πλήρη εικόνα της διαμορφωμένης οικονομικής κατάστασης, για να μπορέσουμε, πραγματικά, να βοηθήσουμε με μία αύξηση του κατώτατου μισθού, που είναι αναγκαία, τόσο για τους εργαζόμενους, όσο και για τη ζήτηση που αφορά τις επιχειρήσεις.

Σε ότι αφορά στο άρθρο 20, για την παράταση των διοικήσεων των εργοδοτικών οργανώσεων. Το αίτημα της ΓΣΕΒΕΕ ήταν να παραταθεί μέχρι 31.3.2021, διότι αντιλαμβανόμαστε όλοι ότι μπαίνουμε σε δεύτερο κύμα της πανδημίας και σε μερικούς μήνες θα ξαναζητάμε αναβολές και παράταση του χρόνου διοίκησης των επιχειρήσεων.

Κλείνω, σε σχέση με τις γενικές συνελεύσεις των ανωνύμων εταιρειών. Υπάρχει ένα κενό και δεν αναφέρονται οι γενικές συνελεύσεις. Δεν ξέρω αν έγινε από λάθος ή εκ παραδρομής. Οι γενικές συνελεύσεις των ΙΚΕ και των ΕΠΕ, κατά αντιστοίχιση, με τις γενικές συνελεύσεις των ανωνύμων εταιρειών, θα πρέπει να συμπεριληφθεί η παράταση και για τις ΙΚΕ και για τις ΕΠΕ. Μάλιστα, για το συγκεκριμένο έχουμε καταθέσει σχετική διάταξη και αιτιολογική πρόταση. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κουμπούρης.

**ΔΗΜΟΣ ΚΟΥΜΠΟΥΡΗΣ(Πρόεδρος της Πανελλήνιας Ομοσπονδίας Συνταξιούχων ΙΚΑ):** Κύριε Πρόεδρε, ήθελα να σας πω, ότι για δέκα χρόνια τώρα οι συνταξιούχοι έχουν «τσακιστεί» σε όλα τους τα δικαιώματα, στις κύριες, στις επικουρικές συντάξεις, στα δώρα, στο ΕΚΑΣ, στα θεραπευτικά προγράμματα, στα φάρμακα, στην υγεία, κλπ. Από τους συνταξιούχους εισπράττει το Κράτος 7,5 δισεκατομμύρια κάθε χρόνο, χρήματα που είναι πληρωμένα και προέρχονται από τις περικοπές των συντάξεων τους και είναι χρήματα που περικόπησαν με «βίαιο» τρόπο. Από τα ασφαλιστικά ταμεία, όλα αυτά τα χρόνια, αφαιρέθηκαν δεκάδες δισεκατομμύρια, για να ανακεφαλαιοποιηθούν οι τράπεζες. Τώρα ορισμένοι βγαίνουν και «κλαίνε» -υποτίθεται- για την κατάσταση της νέας γενιάς από τα ασφαλιστικά ταμεία και ενοχοποιούν τους συνταξιούχους. Προσπαθούν να ενοχοποιήσουν, δηλαδή, τους πατεράδες τους και τους παππούδες τους γι’ αυτή την κατάσταση. Μάλιστα, κάποιοι που δηλώνουν μέχρι σύμβουλοι του Πρωθυπουργού, διαβάζουμε στις εφημερίδες, λένε ότι δεν θα δώσουν άλλα χρήματα για τους γέροντες σε βάρος της νέας γενιάς. Τα χρήματα δεν είναι δικά τους. Είναι χρήματα των εργαζομένων, είναι χρήματα των συνταξιούχων, από τις περικοπές και από την «άγρια» φορολογία που ισχύει σήμερα και μεγαλώνει, ακόμη περισσότερο.

Όλα αυτά τα χρόνια, κάτω από αγώνες και από διεκδικήσεις, οι κυβερνήσεις υποχρεώθηκαν να καθυστερήσουν ορισμένα μέτρα. Υποχρεώθηκαν, κάτω από τους αγώνες, να αποδώσουν στους συνταξιούχους ορισμένα δικαιώματα που τους είχαν περικοπεί για την εισφορά αλληλεγγύης, για τις συντάξεις χηρείας. Το πολύ σημαντικό, κάτω από τις αγωνιστικές κινητοποιήσεις, ήταν να μην αφαιρεθεί η προσωπική διαφορά στους συνταξιούχους, που θα ήταν μία καταστρεπτική ενέργεια, «θανατηφόρα» θα έλεγα- για τις συντάξεις, που τις πληρώσαμε σε όλη μας τη ζωή, με τον αγώνα μας και με τη δουλειά μας. Οι συντάξεις δεν είναι, ούτε επιδόματα, ούτε χάρισμα.

Έχουμε, λοιπόν, αυτά τα χρονιά μία απόφαση δικαστική. Βέβαια, δεν κυβερνούν τα δικαστήρια, οι κυβερνήσεις κυβερνούν και θα φανεί από την επιχειρηματολογία παρακάτω. Η απόφαση του Συμβουλίου της Επικρατείας απέδιδε στους συνταξιούχους αναδρομικά χρήματα, που έπρεπε να αποδοθούν για τα δώρα, για τις κύριες συντάξεις και για τις επικουρικές συντάξεις από το 2015 με απόφαση. Η προηγούμενη Κυβέρνηση, η Κυβέρνηση ΣΥΡΙΖΑ, έλεγε ότι «δεν μου επιτρέπουν τα δημοσιονομικά να αποδώσω αυτά τα αναδρομικά». Θέλω να κάνω μία παρένθεση εδώ και να πω ότι τα δικά μας αιτήματα, δεν είναι αιτήματα που περικλείονται στο 11μηνο των αναδρομικών, αλλά είναι ποσά που εκδικάστηκαν και η απόφαση έλεγε να αποδοθούν στους συνταξιούχους.

Η σημερινή Κυβέρνηση προσέφυγε σε μία πιλοτική δίκη, όπως την έλεγε, για να απαλλάξει τους συνταξιούχους από τις δικαστικές αποφάσεις, από νομικά γραφεία μεγαλοδικηγόρων, οι οποίοι καθημερινά δεν κάνουν άλλη δουλειά από το να στέλνουν μηνύματα για να εισπράττουν χρήματα και για να αποδώσει στους συνταξιούχους αυτά τα χρήματα που δικαιούνταν ή όσα θα έβγαζε η απόφαση. Εμείς, βέβαια, διαφωνήσαμε με αυτή την πιλοτική δίκη τότε και τους είπαμε ότι υπάρχει δεδικασμένο, ότι υπάρχει αυτή η απόφαση και να αποδοθούν στους συνταξιούχους, σε όλους τους συνταξιούχους τα αναδρομικά, ανεξάρτητα αν έκαναν ή δεν έκαναν αγωγή. Αυτά, δηλαδή, που προβλέπει η συγκεκριμένη απόφαση για το ενδεκάμηνο αυτό.

Έχουμε μία νέα απόφαση το 2020. Πολλοί συνάδελφοί μας έφυγαν από τη ζωή, από το 2015 μέχρι το 2020. Έρχεται, λοιπόν, η σημερινή Κυβέρνηση να εφαρμόσει τη νέα απόφαση του Συμβουλίου της Επικρατείας. Και τι κάνει; Έρχεται και «κουτσουρεύει» αυτή την απόφαση, της οποίας το συνολικό κόστος, όπως υπολογίζουμε και όπως και οι εργατολόγοι υπολογίζουν, αλλά και η ίδια η Κυβέρνηση, σύμφωνα με Υπουργούς της, ήταν, περίπου, 4 δισεκατομμύρια, σε 900 εκατομμύρια για τον ιδιωτικό τομέα και 500 εκατομμύρια για το δημόσιο τομέα. Έχουμε 2,5 δισεκατομμύρια, ακόμη, που πρέπει να αποδοθούν. Τα χρήματα αυτά δεν αποδίδονται, με αποτέλεσμα αυτή η απόφαση της Κυβέρνησης, που είναι πολιτική απόφαση, να εφαρμόζεται κατά το δοκούν, μόνο για όσους συνταξιούχους είχαν κύρια σύνταξη, πάνω από 1.000 ευρώ, γιατί σε αυτούς έγιναν οι περικοπές σε κύρια και επικουρική σύνταξη των 1.300 ευρώ και να μην αποδίδονται ούτε σε αυτούς, βέβαια, τα δώρα και οι επικουρικές, αλλά και σε όλους τους άλλους συνταξιούχους να μην αποδίδεται τίποτα. Έτσι οι συνταξιούχοι που παίρνουν 500 ευρώ, που παίρνουν 600 ευρώ, που παίρνουν 700 ευρώ δεν παίρνουν τίποτα και μιλάμε για ενάμιση εκατομμύριο κόσμο.

Καλούμε την Κυβέρνηση, άμεσα, να υλοποιήσει την απόφαση χωρίς προαπαιτούμενα και να αποδώσει στους συνταξιούχους, σε όλους τους συνταξιούχους, ανεξάρτητα αν έκαναν ή δεν έκαναν αγωγές, εάν προσέφυγαν ή δεν προσέφυγαν στα δικαστήρια, όλα εκείνα που προβλέπει η συγκεκριμένη απόφαση των έντεκα μηνών. Δηλαδή, τα αναδρομικά στις κύριες συντάξεις, στις επικουρικές συντάξεις και τα δώρα. Μόνο έτσι θα πάρουν όλοι οι συνταξιούχοι εκείνο που δικαιούνται θα είναι μία εφαρμογή που, πραγματικά, θα είναι στα πλαίσια αυτής της απόφασης που είναι δίκαιη γι’ αυτόν τον σκοπό.

Δεν μπορεί, κύριε Πρόεδρε, εμείς να πληρώνουμε 7,5 δισεκατομμύρια για δέκα χρόνια που δεν έπρεπε να τα πληρώνουμε, να είναι «κουτσουρεμένες» οι συντάξεις μας και να έρχονται να κάνουν «παζάρια» οι κυβερνήσεις και διαπραγματεύσεις για το αν θα δώσουν το 11μηνο, γιατί είναι μηδαμινό το ποσό, σε σχέση με αυτά που πληρώσαμε και με αυτά που θα πληρώσουμε. Αυτή είναι η θέση μας. Η Κυβέρνηση πρέπει να ακούσει τη φωνή των συνταξιούχων και να εφαρμόσει την απόφαση στο σύνολό της.

Κλείνοντας, θα ήθελα να κάνω μία πρόταση για το άρθρο που αφορά στην παράταση για τα σωματεία, τα εργατικά κέντρα. Επειδή και εμείς την αξιοποιούμε αυτή την παράταση, να γράφει και για τα συνταξιοδοτικά σωματεία που έχουμε κι εμείς τα ίδια προβλήματα για τα όργανα που πρέπει να εκλεγούν. Να δοθεί, δηλαδή, η ανάλογη παράταση και για τα συνταξιοδοτικά σωματεία.

Αυτά ήθελα να τονίσω και καλούμε την Κυβέρνηση να ακούσει τις θέσεις μας. Εμείς όλα αυτά θα τα διεκδικήσουμε δυναμικά, στον δρόμο του αγώνα, με οποιεσδήποτε συνθήκες, με όλα τα μέσα που χρειάζονται για την πανδημία και θα δώσουμε τη μάχη γι’ αυτή την υπόθεση. Δεν γίνεται διαφορετικά. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Μυλωνάς.

**ΓΕΩΡΓΙΟΣ ΜΥΛΩΝΑΣ (Πρόεδρος Εργατικού Κέντρου Αθήνας):** Ευχαριστούμε πάρα πολύ για την πρόσκληση. Καλησπέρα σε όλους. Όλες οι παρατάξεις, ομόφωνα, έχουμε σημαντικές διαφωνίες με το συγκεκριμένο νομοσχέδιο και θέλουμε να τις καταγράψουμε. Το συγκεκριμένο νομοσχέδιο νομίζουμε ότι είναι μία σειρά μέτρων που έρχονται και πριν την πανδημία αλλά και κατά τη διάρκειά της. Συνεχόμενες ΠΝΠ που άλλαζαν, εκ περιτροπής εργασία και μειωμένη εργασία παντού. Η κρίση, όμως, νομίζω μας είχε έρθει πιο πριν. Θεωρούμε ότι πρέπει να αλλάξει η πολιτική, η τακτική της Κυβέρνησης στον τρόπο που αντιμετωπίζει τις εργασιακές σχέσεις. Νομίζουμε ότι και πιο πριν είχε αυξηθεί η ανεργία, είχε έρθει η ύφεση, γιατί, ακριβώς, δεν προστατεύονται οι μισθοί των εργαζομένων.

Στην παρούσα φάση, από τη γενιά των 500-600 ευρώ έχουμε περάσει σε μία κοινωνία των 534 ευρώ. Η συντριπτική πλειοψηφία του κόσμου παίρνει αυτόν τον μισθό και αν τον παίρνει. Παρ’ όλα αυτά, αντί να τους «ανακουφίσουμε», να τους βοηθήσουμε, να ρίξουμε όλο το «βάρος» στους μισθούς, αλλά και στη μικρομεσαία επιχείρηση, όπως είπε ο κ. Καββαθάς να την στηρίξουμε και να την ενισχύσουμε, ερχόμαστε και σε ανθρώπους που έχουν νοσήσει και δεν μπορούσαν και δεν μπορούν να είναι στην εργασία τους -και όχι από δική τους θέληση- να τους βάζουμε και απλήρωτη υπερωρία, ανοίγοντας τους «ασκούς του Αιόλου», ουσιαστικά, για την απλήρωτη και αδήλωτη εργασία. Την «υιοθετούμε», πλέον, κανονικά. Θέλω να σκεφτείτε ένα παράδειγμα, πως ένας οδηγός λεωφορείου στην ΟΣΥ ή ένας γιατρός ή ένας νοσηλευτής μπορεί να δουλέψει δέκα και έντεκα ώρες συνεχόμενες, χωρίς καν να τις πληρώνεται. Άρα, υπάρχει αντικειμενικό και ουσιαστικό πρόβλημα, γιατί καταργούνται και οι εργασιακές σχέσεις και περνάμε και σε άλλο επίπεδο.

Δεύτερον, αναφορικά με το δώρο, είναι αυτό που βοηθάει τη μικρομεσαία επιχείρηση και την οικονομία της χώρας. Αντί, λοιπόν, να βοηθάμε, να δούμε όλα αυτά τα προγράμματα να στηρίξουν τον μισθό του εργαζόμενου, να στηρίξουν την οικονομία της χώρας, αντίθετα προσπαθούμε να το «κουτσουρέψουμε» και να το κάνουμε, ακόμη, μικρότερο. Θεωρούμε, λοιπόν, ότι πρέπει η Κυβέρνηση πρώτα απ’ όλα να προστατεύσει τις θέσεις εργασίας, γιατί δεν μπορεί, εν μέσω κορονοϊού, επιχειρήσεις που δεν έχουν κανένα πρόβλημα, μα κανένα πρόβλημα, -ίσα ίσα που ήταν και στην καλύτερή τους περίοδο, να απολύουν κόσμο, τα ιδιωτικά κανάλια και άλλες επιχειρήσεις που ήταν πάρα πολύ ισχυρές και κρατήθηκαν και δεν είχαν κανένα πρόβλημα για να απολύουν κόσμο και ταυτόχρονα να ερχόμαστε τώρα και όλον τον κόσμο και τις επιχειρήσεις που έχουν πρόβλημα να μην τις ενισχύουμε. Άρα, θεωρούμε, ότι από αυτό το νομοσχέδιο πρέπει να πάρετε πίσω τα χαρακτηριστικά τα οποία ανέφερα, τουλάχιστον, για την υπερωριακή απασχόληση και για το δώρο των Χριστουγέννων.

Τέλος, όπως προαναφέρθηκε η λύση -γιατί πρέπει να προτείνουμε και κάτι- είναι η αύξηση των μισθών. Πρέπει να πάρουμε πρωτοβουλία να αυξηθεί ο κατώτατος μισθός. Συμφωνούμε απόλυτα. Δηλαδή, να αυξηθούν οι μισθοί των εργαζομένων, όπου μπορούν και, κυρίως, βέβαια να προστατευτούν οι συλλογικές συμβάσεις εργασίας, γιατί αυτές δίνουν την δυνατότητα να προστατεύονται, να υπάρχουν «μαξιλάρια», να μην υπάρχει αθέμιτος ανταγωνισμός και οι εργαζόμενοι να μπορούν να γίνουν καταναλωτές, για να μπορέσουν να βοηθήσουν και να ενισχύσουν την οικονομία της χώρας. Νομίζουμε ότι μόνο με αυτόν τον τρόπο μπορούμε να έχουμε ανάπτυξη και να πάμε καλύτερα. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**

Στο σημείο αυτό, ο Προεδρεύων των Επιτροπών έκανε τη β΄ ανάγνωση του καταλόγου των μελών της Επιτροπής.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μπίζιου Στεργιανή (Στέλλα), Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Καρασαρλίδου Ευφροσύνη (Φρόσω), Μιχαηλίδης Ανδρέας, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Αθανασίου Μαρία και Απατζίδη Μαρία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος-Εμμανουήλ, Σπανάκης Βασίλειος-Πέτρος, Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Αποστόλου Ευάγγελος, Ζαχαριάδης Κωνσταντίνος, Καφαντάρη Χαρά, Νοτοπούλου Αικατερίνη (Κατερίνα), Πέρκα Θεοπίστη (Πέτη), Γκόκας Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Παπαδοντωνάκης.

**ΑΝΔΡΕΑΣ ΠΑΠΑΔΟΝΤΩΝΑΚΗΣ Γενικός Γραμματέας Ομοσπονδίας Λειτουργών Μέσης Εκπαίδευσης (ΟΛΜΕ)):** Καλησπέρα κύριες πρόεδρε, καλησπέρα σε όλους. Θα πούμε δύο λόγια εκ μέρους της Ομοσπονδίας. Να ευχηθούμε καλή σχολική χρονιά σε όλους, καθώς την Δευτέρα ξεκινάμε. Εμείς οι εκπαιδευτικοί από την 1η Σεπτέμβρη είμαστε στα σχολεία και τη Δευτέρα περιμένουμε τους μαθητές μας. Πραγματικά, τους περιμένουμε με αγωνία και με προσμονή για να τους στηρίξουμε σε μία πολύ δύσκολη περίοδο. Σε μία περίοδο, που αλλάζουν πολλά πράγματα στη ζωή τους, ακόμη και ο τρόπος που αντιλαμβανόμαστε τον κόσμο και πώς σχετιζόμαστε μεταξύ μας.

Είχαμε διατυπώσει κάποιες ενστάσεις και κάποιες αγωνίες, σχετικά με την επάνοδο των μαθητών μας στο σχολείο, την οποία θέλουμε και επιδιώκουμε να γίνει με τον ασφαλέστερο τρόπο, με έναν τρόπο που να παρέχει εγγυήσεις σε όλους τους εμπλεκόμενους στην εκπαιδευτική διαδικασία για την ασφάλεια, για την προστασία της υγείας και της ζωής εκπαιδευτικών, μαθητών, προσωπικού που εμπλέκεται στην εκπαιδευτική διαδικασία.

Στα πλαίσια αυτά, είχαμε ζητήσει να εξεταστούν κάποια εναλλακτικά σενάρια, σχετικά με τα μέτρα προστασίας, πέρα, βέβαια, από την χρήση μάσκας, για την οποία η Ομοσπονδία έχει διατυπώσει, ασφαλώς, την ανάγκη να είναι υποχρεωτική, αλλά περισσότερο ως συμπληρωματικό μέτρο με βασικό αυτό της τήρησης των σχετικών αποστάσεων. Κάτι που θα σήμαινε, όπως καταλαβαίνετε, την προσπάθεια ανεύρεσης τρόπων για τη συγκρότηση μικρότερων τμημάτων με ένα μέγιστο αριθμό μαθητών ανά τμήμα. Αυτό, όμως, δεν συμβαίνει και επαναλαμβάνω ότι δημιουργεί κάποιες δικαιολογημένες ενστάσεις, αγωνίες και φόβους για τα άτομα του σχολείου. Πάντως, παραμένει «ανοιχτό» αυτό το σενάριο και αυτή η δυνατότητα. Ακόμη και σε αυτές τις ρυθμίσεις που υπάρχουν στο, υπό ψήφιση σχέδιο, αναφέρεται ότι θα προβλέπεται η περίπτωση εκείνη, κατά την οποία θα γίνεται κατάτμηση τμημάτων.Σε ότι αφορά στις προβλέψεις του άρθρου 24, σχετικά με την πρόσληψη προσωρινών αναπληρωτών. Η Ομοσπονδία μας εκφράζει κάποιες ανησυχίες και κάποιους φόβους, σχετικά με τον νέο αυτό όρο που εισάγεται στις εργασιακές σχέσεις «προσωρινός αναπληρωτής». Θα ήθελα να πω, ότι το άρθρο 24 προβλέπει την πρόσληψη αναπληρωτών τρίμηνης σχολικής διάρκειας, κατ' ελάχιστον βέβαια, για την κάλυψη αναγκών με ευθύνη των Διευθύνσεων Δευτεροβάθμιας Εκπαίδευσης.

Η ανησυχία που υπάρχει είναι, ότι με αυτόν τον τρόπο εισάγεται κάτι καινούργιο, κάτι που δεν είχαμε πριν, κάτι που «ελαστικοποιεί» τις σχέσεις εργασίας, δεδομένου ότι αυτό που συνέβαινε μέχρι τώρα -και που πρέπει να συνεχίσει να συμβαίνει, διότι οι ανάγκες είναι πολύ αυξημένες- ήταν η πρόσληψη αναπληρωτών για τη διάρκεια όλου του χρόνου και βέβαια οι μόνιμοι διορισμοί, οι οποίοι μετά από πάρα πολλά χρόνια αδιοριστίας, καταλαβαίνετε ότι έχει δημιουργήσει αυξημένες ανάγκες, ανάγκες οι οποίες αναμένεται να είναι περισσότερο αυξημένες, λόγω των ιδιαίτερων συνθηκών που δημιουργεί η πανδημία.

Άρα, ως Ομοσπονδία επαναφέρουμε το βασικό μας αίτημα που είναι διορισμοί, ώστε να καλυφθούν όλα τα πραγματικά κενά στην εκπαίδευση και όχι στην εισαγωγή «ελαστικών» σχέσεων εργασίας, περισσότερο «ελαστικών», από αυτές που, ήδη, υπάρχουν.

Επαναλαμβάνω, ότι αυτή η εισαγωγή του θεσμού του «προσωρινού αναπληρωτή» τρίμηνης διάρκειας, έρχεται σε αντίθεση με αυτό που διεκδικούμε και με αυτό που θα θέλαμε, ίσως, να έχουμε συζητήσει και με το Υπουργείο Παιδείας, προτού έρθει αυτή η αιφνιδιαστική ρύθμιση. Μάλιστα, θα ήθελα να πω, ότι στο άρθρο 24 του νομοσχεδίου, προβλέπεται ότι αν κάποιος αναπληρωτής προσκληθεί για να αναλάβει υπηρεσία για όλον τον χρόνο, κατά τη διάρκεια της τρίμηνης σύμβασης εργασίας, δεν μπορεί να πάει. Άρα, χάνεται η θέση του. Το ίδιο θα συμβεί, εάν θα βρίσκεται στον πίνακα αυτών που θα προσληφθούν με τρίμηνη σύμβαση εργασίας και δεν αναλάβει, αν θα εξαιρεθεί από τους πίνακες της πρόληψης αναπληρωτών. Δηλαδή, θα έχει ένα «πέναλτι» άδικο.

Θέλω να επαναλάβω, ότι για εμάς έχει πάρα πολύ μεγάλη σημασία να καλυφθούν όλες οι ανάγκες και να καλυφθούν με μόνιμους αναπληρωτές. Όταν λέω «μόνιμους», εννοώ αναπληρωτές να προσλαμβάνονται για όλη τη διάρκεια του έτους, καθώς οι ανάγκες είναι αυξημένες και υπάρχουν ακόμη αρκετά κενά. Το Υπουργείο έχει προχωρήσει στην πρόσληψη αυτή τη στιγμή, 25.000 αναπληρωτών. Υπάρχουν, όμως, αρκετά χιλιάδες κενά ακόμα. Πέρυσι, οι προσλήψεις των αναπληρωτών ανήλθαν στις 42.000. Είναι πιθανό, αυτό το νούμερο να είναι περισσότερο αυξημένο φέτος.

Άρα, δεν υπάρχει ένας προβληματισμός σχετικά με το τι θα τους κάνουμε τους παραπάνω αναπληρωτές. Ασφαλώς, υπάρχουν κενά. Ασφαλώς, υπάρχουν ανάγκες και νομίζω ότι θα μπορούσαν να τις καλύψουν με πλήρεις συμβάσεις, κατά τη διάρκεια του έτους και να μην είναι αυτό το «παράθυρο» της τρίμηνης συμβάσεως η αρχή για επανάληψη στο μέλλον παρόμοιων συμβάσεων εργασίας που «ελαστικοποιούν» τις σχέσεις εργασίας.

Επίσης, θα ήθελα να αναφερθεί ότι στο ίδιο άρθρο, υπάρχει μία πρόβλεψη ότι δεν μπορούν αιτήσεις για τέτοιου είδους συμβάσεις να γίνουν από άτομα που ανήκουν σε ευπαθείς ομάδες. Είναι μία ρύθμιση άδικη, ειδικά, εφόσον στην περίπτωση γ΄, προβλέπεται ότι αυτές οι προσλήψεις των αναπληρωτών θα γίνονται ακόμα και για την κάλυψη μαθητών, οι οποίοι αδυνατούν να προσέλθουν. Άρα, για τις ανάγκες της τηλεκπαίδευσης.

Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κικινής.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος (ΔΟΕ)):**

Ευχαριστώ πολύ. Καλησπέρα σε όλους και ευχαριστούμε από τη Διδασκαλική Ομοσπονδία για την πρόσκληση. Να ευχηθώ και εγώ με τη σειρά μου καλή χρονιά στους μαθητές και στις οικογένειές τους και, φυσικά, στους εκπαιδευτικούς. Μία χρονιά, που κάνοντας μία σύντομη εισαγωγή, ξεκινά με πάρα πολλά προβλήματα, θίγοντας το βασικό ζήτημα, ότι εν μέσω κορονοϊού έχουμε πολύ αυξημένο αριθμό μαθητών στα τμήματα, κάτι που με βάση αυτά που όλοι ομονοούμε, δηλαδή, ότι οι αποστάσεις είναι ένα από τα κυρίαρχα σημεία που πρέπει να προσέχουμε, δυστυχώς, στα Δημοτικά Σχολεία, στα Γυμνάσια και τα Λύκεια, φυσικά, και στα Νηπιαγωγεία δεν τηρείται.

Σε συνδυασμό με το στάδιο εκμάθησης της χρήσης της μάσκας, ακόμη, από τους μικρούς μαθητές, καταλαβαίνετε, ότι «γεννά» πολλά προβλήματα. Φυσικά, πολλά περισσότερα προβλήματα «γεννώνται» από το ότι οι μαθητές που θα βρίσκονται στο Ολοήμερο Σχολείο θα είναι από διαφορετικά τμήματα. Άρα, αίρεται και η προϋπόθεση που είχε τεθεί από την πολιτική ηγεσία του Υπουργείου Παιδείας, ότι μιλάμε για συμπαγείς ομάδες, οι οποίες δεν έχει σημασία αν είναι ο αριθμός τους μεγάλος μέσα στις τάξεις. Να σημειώσω ότι αυτό συμβαίνει, σε αντίθεση με ότι διαφορετικό συμβαίνει σε όλες τις χώρες της Ευρώπης, τουλάχιστον, αν όχι παγκοσμίως, όπου δίνεται τεράστια σημασία στον αριθμό των μαθητών μέσα στα τμήματα.

Σε αυτό το πρόβλημα, τώρα, έρχεται να προστεθεί και το πρόβλημα της αντικατάστασης των εκπαιδευτικών, οι οποίοι έχουν λόγους να απουσιάζουν εξαιτίας της πανδημίας, με αναπληρωτές. Η Ομοσπονδία μας, προκριμένου να θίξει το ζήτημα της άνισης μεταχείρισης εργαζομένων μέσα στον ίδιο εργασιακό χώρο, δηλαδή, των μόνιμων και των αναπληρωτών εκπαιδευτικών, έφτασε μέχρι την Ευρωπαϊκή Επιτροπή Αναφορών, όπου σε πολύ θετικό κλίμα βρήκε ανταπόκριση. Μάλιστα, έγιναν συστάσεις προς την ελληνική Κυβέρνηση για το θέμα του ότι οι αναπληρωτές εκπαιδευτικοί καλύπτουν, κατά παράβαση της ευρωπαϊκής νομοθεσίας, πάγιες και διαρκείς ανάγκες. Είναι σαφές, λοιπόν, ότι η Διδασκαλική Ομοσπονδία Ελλάδος, δεν μπορεί με τίποτα να δεχθεί, ότι έχουμε ένα, ακόμη, φαινόμενο ελαστικοποίησης, περαιτέρω, των εργασιακών σχέσεων στη δημόσια εκπαίδευση.

Είχαμε ωρομίσθιους, είχαμε αναπληρωτές μειωμένου ωραρίου, διάφορες κατηγορίες, για τις οποίες προσπαθήσαμε να εκλείψουν και να έχουμε, τουλάχιστον, μέχρι να γίνουν όλοι οι διορισμοί μόνιμου προσωπικού που απαιτούνται και είναι αναγκαίοι για να λειτουργήσει η δημόσια εκπαίδευση, να έχουμε, τουλάχιστον, αναπληρωτές, οι οποίοι έχουν τα βασικά δικαιώματα και γίνεται μία «μάχη» και σε αυτό το κομμάτι, να έχουν, δηλαδή, βασικά εργασιακά δικαιώματα όμοια με αυτά των μονίμων συναδέλφων τους.

Με τη ρύθμιση, όμως, αυτή που προβλέπεται ο θεσμός του τριμήνου ή εξαμήνου το πολύ αναπληρωτή, έχουμε ένα, ακόμη, πλήγμα στη δομή των εργασιακών σχέσεων στο δημόσιο σχολείο. Είναι κάτι το οποίο πρέπει άμεσα να αποσυρθεί από την Κυβέρνηση και να προχωρήσει στην αντικατάστασή του με πρόσληψη αναπληρωτών εκπαιδευτικών πλήρους ωραρίου. Είναι απαραίτητο αυτό και φαίνεται. Παρ’ ότι είχαμε πάρα πολύ νωρίς φέτος τις προσλήψεις των αναπληρωτών, πριν καν την παρουσία των εκπαιδευτικών στα σχολεία -την 1η του μήνα, όντως, οι αναπληρωτές εκπαιδευτικοί βρέθηκαν στις σχολικές τους μονάδες- βλέπουμε ότι υπάρχουν, ακόμη, τεράστια κενά. Και τα τεράστια κενά υπάρχουν εξαιτίας ακριβώς αυτού που θίξαμε προηγουμένως, ότι για χρόνια δεν καλύπτονται οι πάγιες και διαρκείς ανάγκες.

Επομένως, ο αναπληρωτής ο οποίος θα προσληφθεί για να καλύψει ανάγκες του Covid-19, μπορεί να είναι αναπληρωτής πλήρους ωραρίου, να τεθεί στη διάθεση των Διευθύνσεων Εκπαίδευσης και να καλύψει και άλλα κενά που είναι σίγουρο ότι θα προκύψουν στη διάρκεια της χρονιάς. Είναι, πραγματικά, μεγάλο πρόβλημα η εισαγωγή του τρίμηνου και του εξάμηνου αναπληρωτή, όπως είναι τεράστιο πρόβλημα και η, επιπλέον, διάκριση που μπαίνει, στο ότι κατηγορίες εκπαιδευτικών, οι οποίοι ανήκουν σε ευπαθείς ομάδες αποκλείονται. Είναι ένα στοιχείο αποκλεισμού που μπαίνει για πρώτη φορά σε προσλήψεις εκπαιδευτικών και είναι, εξαιρετικά, ανησυχητικό.

Από εκεί και πέρα, έστω και αν δεχτούμε ότι θα μπορούσαν να μπούμε στη λογική των τρίμηνων και των εξάμηνων προσλήψεων, δεν δίνεται η δυνατότητα στους συναδέλφους αυτούς, όταν θα έρθει η σειρά τους να προσληφθούν ως αναπληρωτές πλήρους ωραρίου, να προσληφθούν κανονικά -άρα θα υπήρχε η ανάγκη να προσληφθούν κανονικά- δίνει, ακόμη, μεγαλύτερη διάσταση στο πρόβλημα.

Ως Διδασκαλική Ομοσπονδία θεωρούμε ότι πρέπει σωστά πράττοντας το Υπουργείο Παιδείας να αποσύρει τώρα τη διάταξη, να προχωρήσει στην πρόσληψη όλων των αναπληρωτών, οι οποίοι είναι αναγκαίοι για να καλυφθούν τα πολλά κενά που υπάρχουν αυτή τη στιγμή, παρά την πρόσληψη του μεγάλου αριθμού αναπληρωτών στη δημόσια εκπαίδευση και να μην θίξει, ακόμη περισσότερο και να μην φέρει σε χειροτέρευση ακόμη περισσότερο τις εργασιακές σχέσεις των εκπαιδευτικών, και φυσικά, ιδιαίτερα των αναπληρωτών. Θέλουμε να τονίσουμε ότι δεν μπορούμε να το κάνουμε δεκτό αυτό και θα παλέψουμε για την ανατροπή του. Καλούμε την Κυβέρνηση, έστω και την τελευταία στιγμή, να το αποσύρει.Επίσης, εκφράζουμε και μία απορία για το τι, ακριβώς, εισάγει το άρθρο 26, λέγοντας ότι για τη φετινή χρονιά μπορεί εκτάκτως, με επίκληση των συνθηκών που επικρατούν, με υπουργική απόφαση να αλλάξει το ωρολόγιο πρόγραμμα στην Πρωτοβάθμια Εκπαίδευση. Η ιδιαίτερη επίκληση στην Πρωτοβάθμια Εκπαίδευση «γεννά» και πολλά ερωτηματικά, όταν δε στην αιτιολογική έκθεση δεν αναφέρεται τίποτα περισσότερο. Περιμένουμε από την κυρία Υπουργό να δώσει τις διευκρινίσεις. Στεκόμαστε με επιφύλαξη σε αυτό, γιατί δεν καταλαβαίνουμε τι, ακριβώς, εννοεί.

Τονίζω για τελευταία φορά ότι είναι ολέθριο για τις εργασιακές σχέσεις, οι οποίες, ήδη, έχουν υποστεί τεράστια πλήγματα όλα αυτά τα χρόνια της αδιοριστίας, να συνεχίσουμε με θεσμό τρίμηνων και εξάμηνων αναπληρωτών, που δεν είναι καν αναγκαίο και μπορεί, κάλλιστα, με αναπληρωτές πλήρους ωραρίου να καλύψει τα κενά και να καλύψει τις ανάγκες τις πραγματικές των Διευθύνσεων και των σχολείων το Υπουργείο Παιδείας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Ψαθάς.

**ΓΕΩΡΓΙΟΣ ΨΑΘΑΣ (Δήμαρχος Μεσσαπίων – Διρφύων):** Ευχαριστώ, κύριε Πρόεδρε. Δεν θα μακρηγορήσω. Θα αναφερθώ μόνο στις πλημμύρες στις 8 και 9 του μήνα και θα πω μόνο ότι ήταν ένα πρωτόγνωρο φαινόμενο που έχει επηρεάσει ολόκληρο τον Δήμο. Όλα τα επιστημονικά στοιχεία συγκλίνουν σε αυτή τη βιβλική και πρωτοφανή πλημμύρα που προέκυψε στην περιοχή. Η πλημμύρα και οι καταστροφές δεν είναι μόνο πλησίον των ποταμών, αλλά είναι και στην ευρύτερη περιοχή και από ψηλά. Δηλαδή, έχουν προκληθεί τεράστιες βλάβες στις υποδομές, στην οδοποιία, στην ύδρευση και στους οικισμούς.

Ο σκοπός είναι να προασπίσουμε τους οικισμούς, με βάση τα νέα δεδομένα που δημιουργούνται συνεπεία των ξαφνικών, πλέον, και ιδιαίτερων φαινομένων που παρατηρούνται στην περιοχή. Θα ήθελα να εκφράσω τη λύπη μου στις οικογένειες. Ήταν σε δύο διαφορετικές περιοχές και η κάθε περίπτωση είχε την ιδιαιτερότητά της.

Έγινε μία, πραγματικά, εξαιρετική δουλειά από το Υπουργείο Υποδομών, αλλά επειδή αυτά τα περιστατικά δεν τα αντιμετωπίζει πότε κανείς μόνος του, υπήρχε απόλυτη συνεργασία και με την Περιφέρεια, προκειμένου να βοηθήσουμε στα 1.500 αιτήματα που υπήρχαν στην περιοχή μας, σε ό,τι αφορά τις κατοικίες.

Πιστεύω ότι τα αίτια είναι αυτή η πρωτόγνωρη κακοκαιρία. Ήμουν παρών από τις 23.30΄, γιατί συνέβη ένα περιστατικό με φωτιά και κεραυνούς. Κινήθηκα σε όλο τον Δήμο, καθ΄ όλη τη διάρκεια της βραδιάς και όλη την ημέρα και για αρκετά 24ωρα. Μετά τις 02.30 η κίνησή μου ήταν συνεχής, σε συνεργασία με τον κ. Αντιπεριφερειάρχη, τον κ. Κελαϊδίτη. Το νερό, όμως, ανέβαινε συνεχώς από τις 02.00΄ και μετά και στα Πολιτικά, τα οποία απέχουν 8 χλμ. από τα Ψαχνά, αλλά και στην περιοχή των Ψαχνών και της Καστέλας και παρατηρούντο έντονες καταπτώσεις στα βόρεια του Δήμου, οι οποίες δημιούργησαν τεράστια προβλήματα στις υποδομές.

Αυτή την ώρα εκκρεμεί μόνο μία τοπική κοινότητα, προκειμένου να της δώσουμε νερό. Η παροχέτευση γίνεται με βυτιοφόρα από άλλα δίκτυα ύδρευσης στη δεξαμενή, μη πόσιμο, βέβαια. Στα Ψαχνά δώσαμε, μετά από έντεκα ημέρες, νερό με πολύ πολύ μεγάλη προσπάθεια και σε συνεργασία με ιδιώτες, διότι εκεί που υπήρχαν δύο εναέριες κατασκευές στον Ποταμό Μαντάνια, που είναι παραποτάμιος του Μεσσάπιου, αυτές είχαν καταστραφεί. Επίσης, είχε καταστραφεί το δίκτυο, γιατί περνάει από ορεινό όγκο και όπου περνάει ρυάκι έχει γίνει ποτάμι σε όλο τον Δήμο. Αν δινόταν η ευκαιρία σε κάποιους από εσάς να το δείτε, θα βλέπατε ότι αντιμετωπίζουμε πρωτόγνωρες καταστάσεις.

Επειδή επισκέφτηκα και άλλες περιοχές και την περιοχή του Πλατανιά και της Μεσσήνης και του Έβρου, που είχαν υποστεί ζημιές από πλημμύρες τα προηγούμενα χρόνια, σας μιλάω με απόλυτη ειλικρίνεια, ότι εδώ ήταν κάτι πρωτόγνωρο, που ξεπερνάει τον ανθρώπινο νου και η κανονικότητα -πιστεύω- ότι θα επιστρέψει μετά από δύο χρόνια και αν τα καταφέρουμε.

Με προβληματίζει ο φετινός χειμώνας, σε ό,τι αφορά τα νέα δεδομένα, γιατί δεν θα προλάβουμε να εκτελεστούν έργα ουσιαστικά, προκειμένου να προστατεύσουμε τους οικισμούς. Γίνεται, ήδη, καθαρισμός των ποταμών και στην περιοχή του Λήλα, στην περιοχή απ’ όπου πηγάζει. Ο Λήλας δεν κατέστρεψε μόνο τις τρεις τελευταίες γέφυρες στην περιοχή του Ληλάντιου, αλλά κατέστρεψε και τις οκτώ γέφυρες που βρίσκονται, κατά μήκος της ροής του, με αποτέλεσμα να ανοίξουν. Ο Μεσσάπιος ποταμός, επίσης, που διασχίζει τον οικισμό των Ψαχνών και αυτός δημιούργησε προβλήματα πλημμυρικά, όπως και ο παραποτάμιος.

Όπως ξέρετε, υπήρχε μία καμένη έκταση 26.000 στρεμμάτων. Είχε γίνει μία μικρή παρέμβαση μόνο για προστασία του οικισμού Κοντοδεσποτίου στην ευρύτερη περιοχή. Επίσης, υπήρχε μία χρηματοδότηση από την Περιφέρεια και το Π.Δ.Ε., ύψους 1.6549.000 ευρώ προς το Δασαρχείο. Απ' ό,τι ξέρω ο διαγωνισμός αυτός δεν τελεσφόρησε, προκειμένου να εκτελεστούν τα έργα. Ίσως, εάν είχαν γίνει αυτά, να μιλούσαμε για μικρότερες ζημιές εντός του οικισμού των Ψαχνών. Ο Δήμος είχε κάνει τα απαραίτητα έγγραφα και στις 28/8 για άμεσες ενέργειες και στις 17/11 προς το Δασαρχείο για επίσπευση. Και δεν ήταν, απλώς, ένα τυπικό χαρτί. Υπήρχε συνεργασία και με τα Δασαρχεία και με τη Διεύθυνση Δασών, καθώς και οι άνθρωποι και οι υπηρεσίες είχαν την πρόθεση και τη διάθεση να προχωρήσουν τα έργα.

Απλά πιστεύω -και το λέω με πολύ σεβασμό- ότι κάποιες διαδικασίες για τέτοιου είδους καταστάσεις καλό είναι να επισπεύδονται με κάποιον τρόπο ή με κάποιες άλλες ασφαλιστικές δικλίδες. Δυστυχώς, όταν υπάρχει αυτή η ιδιαιτερότητα στην καταστροφή του βουνού και ξέρουμε και είμαστε σίγουροι ότι πιθανόν να προκύψουν πλημμυρικά φαινόμενα, αν μπορούσαμε, άμεσα ή δεν ξέρω με ποιον τρόπο, εσείς θα κρίνετε που είστε και οι καθ΄ ύλην αρμόδιοι, να μπορούν να επισπευστούν αυτές οι διαδικασίες, σε ό,τι αφορά την εκτέλεση των έργων.

Σε ότι αφορά στην επόμενη μέρα, το Υπουργείο Υποδομών έστειλε αμέσως κλιμάκια και κατέγραψαν. Οι υπηρεσίες του Δήμου συνεχίζουν και αυτές τις καταγραφές, με μικρότερες, σε αριθμό, δυνάμεις, όπως ξέρετε. Το Υπουργείο Εσωτερικών χρηματοδότησε τα 600 €, ως άμεση βοήθεια για 500 οικογένειες. Ήδη, έχει δοθεί μέχρι σήμερα, περίπου, σε 250 οικογένειες το βοήθημα των 600 €, ενώ έχουν εξεταστεί γύρω στις 700 αιτήσεις. Όπως ξέρετε, γίνεται μία αντιπαραβολή των στοιχείων του Ε1, προκειμένου να προκύπτει και το δίκαιο του πράγματος.

Επίσης, ο Δήμος μας συνεχίζει να ενημερώνει με συνεχή δελτία τύπου για τον τρόπο καταβολής των 5.000 € και για τις δευτερεύουσες κατοικίες, καθώς και για τα υπόγεια με τους καυστήρες, αφού και αυτά αποζημιώνονται σύμφωνα με τη νομοθεσία. Έχει αναρτήσει και τις διευκρινιστικές κυα που αναφέρονται στον τρόπο, προκειμένου να μην υπάρχουν λάθη σε αυτή τη διαδικασία. Επίσης, ο Δήμος εξετάζει και τις αιτήσεις από το 1 ευρώ έως τις 6.000 για τις κύριες κατοικίες, σε ότι αφορά τις οικοσκευές που έχει υποχρέωση να αποζημιώσει. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Ευχαριστώ, κύριε Πρόεδρε. Μιας και ο τελευταίος ομιλών από τους προσκεκλημένους ήταν ο Δήμαρχος Μεσσαπίων, θα πω ότι αυτή η περιοχή Μεσσαπίων - Διρφύων πλήττεται, σχεδόν, κάθε χρόνο από καιρικές συνθήκες, από πυρκαγιές. Όμως, υπάρχει μία εμπειρία ως προς την προσέγγιση από πλευράς του Δήμου, καθώς ο Δήμαρχος έχει δύο - τρεις θητείες στην Αρχή, άρα έχει μία εμπειρία και γνωρίζει τα πράγματα. Γι’ αυτό, λοιπόν, θέλω να του θέσω ένα ερώτημα, καθώς παρακολουθεί πάντα και την επόμενη μέρα.

Το καλοκαίρι του 2019, είχαμε μία πυρκαγιά, τη μεγαλύτερη στην Ελλάδα, σε πάνω από 20.000 στρέμματα. Λίγες ημέρες αργότερα, υπήρξε δέσμευση από πλευράς του Υπουργού Περιβάλλοντος για την κατασκευή συγκεκριμένων έργων προς την κατεύθυνση προστασίας αντιδιαβρωτικής, προστασίας έναντι των πλημμυρών. Ανακοινώθηκε ένα συγκεκριμένο ποσό, το οποίο αφορούσε τέσσερα υποέργα. Έγινε το πρώτο υποέργο, ύψους 70.000 στο χωριό Κοντοδεσπότι, όπου, πραγματικά, φάνηκε ότι είχε αποτέλεσμα το συγκεκριμένο έργο, αλλά τα τρία άλλα μεγάλα έργα προμελέτης και μελέτης ύψους 1,7 εκατομμυρίων ευρώ δεν έγιναν. Ο Δήμαρχος ήταν ο πρώτος που αντέδρασε τότε με επιστολή, στην οποία ρωτούσε «τι κάνετε, γιατί καθυστερείτε; Θα έχουμε τεράστιες επιπτώσεις αν δεν ολοκληρωθούν τα τρία έργα». Δεν θα μιλήσω για τις επιπτώσεις, γιατί αυτά τα έχουμε πει. Θέλω, λοιπόν, να μας απαντήσει αν υπήρξε από πλευράς των υπηρεσιών του Υπουργείου κάποια απάντηση.

Το δεύτερο που θέλω να τον ρωτήσω είναι, αν οι κάτοικοι έχουν σήμερα, κατά κάποιο τρόπο, μία στοιχειώδη αποκατάσταση, γιατί υπάρχουν πάρα πολλά σπίτια που εξακολουθούν και σήμερα να είναι χωμένα μέσα στη λάσπη. Φυσικά, να μας απαντήσει και ως προς το κομμάτι της επόμενης ημέρας, δηλαδή, αν υπήρξε από πλευράς Περιφέρειας, από πλευράς Υπουργείου Περιβάλλοντος, κάποια νύξη ότι αυτά που δεν κάναμε πέρυσι, θα τα κάνουμε αμέσως, διότι όλες οι συζητήσεις που γίνονται, γίνονται για το αν θα δοθεί το επίδομα, ή για το αν θα υπάρχει άλλη αποκατάσταση. Η αποκατάσταση του περιβάλλοντος, που είναι το κύριο πρόβλημα, δεν έχει θιχτεί από πλευράς των αρμοδίων.

Στο σημείο αυτό, θα ήθελα να θέσω και κάποια ερωτήματα σε ότι αφορά στα εργασιακά. Είχαμε χθες εδώ τον κ . Βρούτση, ο οποίος στο τέλος μας «έβγαλε ότι δεν ξέρουμε τι μας γίνεται». Πραγματικά, τους άκουσα όλους. Επιτέλους, φέρνει τη συγκεκριμένη ρύθμιση για την αδήλωτη και την απλήρωτη εργασία. Αποδεχθείτε το, κύριε Υπουργέ, αυτό το μεγάλο κομμάτι.

Το άλλο θέμα που θέλω να θίξω έχει να κάνει με τη δήλωση του κ. Καββαθά, ότι ζητάει η Ομοσπονδία να υπάρξει μία παράταση της αναστολής πέραν της 30ης Σεπτεμβρίου. Ζητάει αυτή την παράταση, διότι έχει κι αυτός τα οικονομικά στοιχεία που κάνουν λόγο για μια ύφεση που είναι πάρα πολύ υψηλή, ή προβλέπει ότι η ύφεση αυτή θα συνεχιστεί και τους επόμενους μήνες; Αν το προβλέπει, τότε δεν φτάνει η παράταση, ούτε μέχρι τέλος του χρόνου, οπότε αντιλαμβάνεστε τα δεδομένα, πάνω στα οποία έχουν στοιχειοθετηθεί οι συγκεκριμένες Πράξεις Νομοθετικού Περιεχομένου και γενικά οι προτάσεις της Κυβέρνησης, καθώς ανατρέπονται. Θέλω, οπωσδήποτε, μία απάντηση πάνω στο συγκεκριμένο κομμάτι

Στο άλλο θέμα που, οπωσδήποτε, πρέπει να υπάρξει μία απάντηση από τον κ. Παραδιά, είναι για τη μείωση του ενοικίου, σε συνεννόηση με τους ιδιοκτήτες, αλλά και με την Πολιτεία, για το μέχρι που θα φτάσει η κάλυψη της απώλειας του εισοδήματος, γιατί υπάρχουν πάρα πολλοί άνθρωποι, οι οποίοι με ένα ενοίκιο που παίρνουν, το μετατρέπουν σε «εργαλείο» επιβίωσής τους.

Κλείνω, κύριε Πρόεδρε, με αυτό που επιχειρείται στον χώρο της Παιδείας. Το ακούσαμε ξεκάθαρα, ότι σε ότι αφορά την, εξ αποστάσεως, εκπαίδευση, η Υπουργός θα πρέπει να καταλάβει ότι δεν μπορεί να βάλει τις κάμερες στις αίθουσες.

Δεύτερον, επειδή άκουσα τον Πρόεδρο της Διδασκαλικής Ομοσπονδίας, είναι δυνατόν με τρίμηνες απασχολήσεις εκπαιδευτικών να ανατρέψουμε ένα εργασιακό καθεστώς που υπήρχε στους αναπληρωτές, το οποίο δεν ήταν ότι το καλύτερο, αλλά, τουλάχιστον, ούτε αυτά τα στοιχειώδη δεν μπορούμε να υπερασπιστούμε;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ευχαριστώ. Έχω μία ερώτηση προς τον Πρόεδρο της Ομοσπονδίας Επισιτισμού - Τουρισμού. Όντως, είναι ένας κλάδος πολύπαθος και οι εργαζόμενοι είναι σε δεινή θέση. Είπε ο Πρόεδρος ότι δεν προσφέρεται για συνδικαλισμό αυτό το θέμα και κάλεσε την Κυβέρνηση να διασφαλίσει ένα ελάχιστο εγγυημένο εισόδημα για τους εργαζόμενους. Τι εννοεί με το ελάχιστο εγγυημένο εισόδημα; Δηλαδή, πέρα από το Ταμείο Ανεργίας, το επίδομα που γνωρίζουμε πόσο είναι, μιλάει για ένα διαφορετικό ποσό και όχι αυτό του ΟΑΕΔ; Ή εννοεί αυτό που η Κυβέρνηση αρνείται, δηλαδή, τα 250 ευρώ; Θα πρέπει να μας διευκρινίσει ποιο είναι το αίτημά του, καθώς είπε ότι δεν προσφέρεται για συνδικαλισμό η κατάσταση που βιώνουν σήμερα οι εργαζόμενοι στον κλάδο.

Επίσης, να μας πει, για τους εργαζόμενους που δεν μπήκαν στο Ταμείο Ανεργίας στο τέλος του 2019. Οι συγκεκριμένοι έμειναν, χωρίς επίδομα ΟΑΕΔ, αλλά και χωρίς κάποιο άλλο εισόδημα. Γι’ αυτούς δεν υπάρχει καμία προστασία, είναι στα «αζήτητα». Η Ομοσπονδία τι αίτημα έχει για όλους αυτούς; Στο σημείο αυτά, θα θέλαμε να απευθυνθούμε στο Εργατικό Κέντρο της Αθήνας. Προβλέπει η Κυβέρνηση σήμερα το Δώρο Χριστουγέννων να μην υπολογίζεται στον ονομαστικό μισθό, αλλά στα 534 ευρώ, σε αυτό το επίδομα. Τι κάνει γι’ αυτό και πώς θα το αντιμετωπίσει; Όπως, επίσης και για το μεγάλο θέμα των υπερωριών. Εδώ μιλάμε για απλήρωτες υπερωρίες. Τα άρθρα 10 και 18 επεκτείνουν τις υπερωρίες και, ουσιαστικά, αλλάζουν τον χρόνο εργασίας. Δηλαδή, το οκτάωρο, η εργασία των 40 ωρών το πενθήμερο, τείνει να γίνει 11ώρο. Τι θα κάνει γι’ αυτό που έρχεται η Κυβέρνηση να νομοθετήσει;

Σε ότι αφορά στο θέμα της Εύβοιας, ειπώθηκαν πολλά. Οι κάτοικοι καταγγέλλουν, ότι τα μηχανήματα έχουν σταματήσει γιατί δεν έχουν πετρέλαιο. Οι λάσπες είναι, ακόμη, μέσα στα σπίτια, στα υπόγεια. Θα μπορούσε να μας πει ο Δήμαρχος, ποιος είναι ο προγραμματισμός και ποια είναι η απαίτηση από την Κυβέρνηση και την Περιφέρεια, έτσι ώστε οι κάτοικοι να βοηθηθούν για να μπουν στα σπίτια τους, να βοηθηθούν με τα επιδόματα, τα οποία είναι ελάχιστα και δεν φτάνουν για την αποκατάσταση των ζημιών;

Κλείνοντας να πω, ότι θα πρέπει να ληφθούν όλα τα αναγκαία μέτρα, γιατί δεν φταίνε τα ακραία φαινόμενα, ούτε ο «στρατηγός» άνεμος. Φταίει το ότι δεν έχουν γίνει τα αντιπλημμυρικά και τα αντιπυρικά έργα που θα έπρεπε να γίνουν στην περιοχή, ύστερα και από τις μεγάλες φωτιές του 2019.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε. Θα ήθελα να ρωτήσω τον κ. Γιαννάκο, σε ότι αφορά στα ιατρικά θέματα. Μας είπε ότι δεν υπάρχουν αρκετά μηχανήματα. Θα ήθελα να τον ρωτήσω, αν η έλλειψη αντιδραστηρίων οφείλεται σε έλλειψη προγραμματισμού, ή αν προσπαθεί να επιρρίψει ευθύνες στους γιατρούς των ΤΕΠ. Να θυμίσω ότι επιβαλλόταν να κάνουν τεστ, όσοι επέστρεφαν από διακοπές. Οπότε, είχαμε έλλειψη ή κακή οργάνωση;

Θα ήθελα να ρωτήσω τον Δήμαρχο για τα Πολιτικά, γιατί πήγα προσωπικά στην Εύβοια. Γιατί δεν είχε καθαριστεί το ποτάμι; Μας είπε ότι δεν υπήρχε ποτάμι. Υπήρχε ποτάμι, πήγαμε επιτόπου και ήταν μπαζωμένο. Επίσης, θα ήθελα να τον ρωτήσω, γιατί δεν έκαναν τίποτα για την αναδάσωση και γιατί δεν έκαναν τίποτα για τα αντιπλημμυρικά έργα. Τέλος, θέλω να τον ρωτήσω, γιατί, ακόμη, δεν έχουν καθαριστεί τα σπίτια και οι άνθρωποι παλεύουν να τα καθαρίσουν μόνοι τους. Γιατί, δεν έχουν βοήθεια από τον Δήμο;

Θα ήθελα να κάνω μία ερώτηση στον Πρόεδρο της Διδασκαλικής Ομοσπονδίας. Σύμφωνα με τα στοιχεία που έχετε, κύριε Πρόεδρε, στα χέρια σας, θα θέλαμε να μας ενημερώσετε, αν υπάρχουν αρκετοί διαθέσιμοι χώροι για να στεγαστούν οι μαθητές με τις αποστάσεις που, πλέον, είναι υποχρεωτικές; Θέλουμε, ακόμη, να μας πείτε αν ο αριθμός των εκπαιδευτικών που στελεχώνουν τα σχολεία, ικανοποιούν όλες τις εκπαιδευτικές ανάγκες. Όπως, επίσης, θα θέλαμε να ρωτήσουμε αν υπάρχουν ίσα δικαιώματα σε μόνιμους, αναπληρωτές εκπαιδευτικούς, γιατί εμείς ως Ελληνική Λύση έχουμε καταθέσει σχετική Ερώτηση για τις άδειες ανατροφής τέκνων και αναμένουμε απάντηση από τον κ. Υπουργό. Θέλουμε να ρωτήσουμε αν υπάρχει μέριμνα να γίνουν σεμινάρια των εκπαιδευτικών για τις νέες συνθήκες που επικρατούν στις τάξεις. Είναι σε θέση να χάσουν ώρες εκπαιδευτικής μάθησης από την αναστάτωση που θα προκληθεί μέσα στις σχολικές αίθουσες; Στα σχολεία επαρκούν οι καθαρίστριες για τη σωστή απολύμανση των αιθουσών και τι θα γίνει όταν τα παιδιά θα βγάζουν τις μάσκες για να πάνε στο διάλειμμα; Υπάρχει κάποιος χώρος αποθήκευσης, για παράδειγμα, όταν θα βγαίνουν για να κάνουν γυμναστική; Υπάρχει κάποιος αποθηκευτικός χώρος, ένα συρταράκι;

Τέλος, θα ήθελα να ρωτήσω αν θα υπάρξει αναπροσαρμογή της ύλης των μαθημάτων.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Καταρχήν, θα απευθυνθώ στον κ. Γιαννάκο από την ΠΟΕΔΗΝ, τον Γενικό Γραμματέα της ΟΛΜΕ, τον κ. Κικίνηαπό τηΔιδασκαλική Ομοσπονδία. Τι θα γίνει στα σχολεία, όταν αρχίσουν τα κρυολογήματα και οι ιώσεις και στην πράξη θα έχουμε παιδιά ή γονείς στο σπίτι ή συγγενείς, που έχουν τα ίδια συμπτώματα με τον κορονοϊό; Τι θα γίνει σε αυτή τη σχολική χρονιά, όπως προβλέπει αυτή η ΠΝΠ, χωρίς να μπορούμε να εξετάσουμε τα παιδιά αυτά και να κάνουμε τεστ κορονοϊού για να ξέρουμε αν υπάρχει, πραγματικά, πρόβλημα ή όχι; Δεν θα διαλυθεί η λειτουργία των σχολείων μέσα σε μερικούς μήνες;

Θα ήθελα να ρωτήσω τους κ.κ. Χότζογλου, Γεωργακόπουλο, Καββαθά και Μυλωνά, σε ότι αφορά στις συλλογικές συμβάσεις εργασίας. Για ποιον λόγο δεν προσέρχεται η εργοδοσία στις διαπραγματεύσεις και ποια είναι η ευθύνη της Κυβέρνησης; Ο κ. Χότζογλου, ανέφερε μία Σύμβαση που δεν έχει κηρυχθεί υποχρεωτική. Αν μπορεί να την επαναλάβει, γιατί δεν μπόρεσα να τη σημειώσω, για να δούμε ως ΜέΡΑ25 πιο επισταμένα το ζήτημα.

Όσο για τον Δήμαρχο Μεσσαπίων. Τι έγινε, Δήμαρχε, με τον δρόμο στο βουνό πίσω από τα Πολιτικά; Μιλάω για το κομμάτι από το μονοπάτι της Ηρώς και πίσω, που, όπως φαίνεται, κατασκευάστηκε πρόσφατα. Το είχα επισκεφτεί, λίγο πριν τις πλημμύρες. Το ρέμα ήταν μπαζωμένο σε μεγάλο βαθμό, με κορμούς μέσα, με πέτρες και με έναν πάρα πολύ ασταθή δρόμο. Τι, ακριβώς, έχει γίνει εκεί και αν διερευνάται;

Μας είπατε κάποια πράγματα για τη μεγάλη πυρκαγιά που είχε κάψει 26.000 στρέμματα. Επειδή αυτή η πυρκαγιά έγινε σε μία περιοχή που είναι μεταλλευτική περιοχή, ο νέος ιδιώτης που θα αγοράσει από την Κυβέρνηση την κατακερματισμένη -στα τρία κομμένη- ΛΑΡΚΟ, θα συνεχίσει να κάνει τις εξορυκτικές δραστηριότητες με όλες τις επιπτώσεις που έχουν υπάρξει μέχρι στιγμής;

Επίσης, επειδή όλα αυτά σχετίζονται και με το τεράστιο πρόβλημα που έχει η περιοχή με το νερό, λόγω των παρελθόντων «εγκλημάτων», υπάρχει κάποια εκτίμηση αλλαγής στην ποιότητα των νερών προς το καλύτερο ή προς το χειρότερο μετά τις μεγάλες πλημμύρες; Αν υπάρχει επίπτωση, δηλαδή, στη σύνθεση του υδροφόρου ορίζοντα; Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ:** Θα ήθελα να ρωτήσω τον Πρόεδρο της ΠΟΕΔΗΝ, δύο πράγματα. Άκουσα να λέει ότι ο αριθμός των συμβασιούχων που έχουν προσληφθεί αυτή την περίοδο, δηλαδή, στην περίοδο της πανδημίας, είναι 4.500. Η Κυβέρνηση, κατ’ επανάληψη, μιλάει για 6.800 προσλήψεις. Είναι πολύ μεγάλη η απόκλιση. Έχουν εικόνα, πραγματικά, γι’ αυτά τα νούμερα τα οποία επικαλείται το Υπουργείο και την κατανομή που έχει προκύψει, ανά δομή, ανά νοσοκομείο, ανά κέντρο υγείας κ.λπ.; Εμείς έχουμε ζητήσει αυτά τα δεδομένα. Τελευταία φορά που είχαμε μία εικόνα ήταν πριν από τρεις - τέσσερις μήνες.

Το δεύτερο ερώτημα αφορά τις πληρωμές αυτών των ανθρώπων. Άκουσα να λέει ότι ένα μέρος από αυτούς που έχουν προσληφθεί λίγο πιο αργά, δεν έχουν πληρωθεί ούτε καν την τακτική τους μισθοδοσία, ενώ όλοι οι υπόλοιποι δεν έχουν πάρει καθόλου εφημερίες και υπερωρίες. Είναι έτσι ακριβώς; Ποιο είναι το χρονοδιάγραμμα που έχει δοθεί στην Ομοσπονδία από το Υπουργείο; Υπάρχει μία εικόνα των πληρωμών αυτών των ανθρώπων που ήρθαν, πραγματικά, σε μία δύσκολη στιγμή του συστήματος υγείας να «βάλουν πλάτη;»

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Πρόεδρε, θα ήθελα να απαντήσω στον κ. Ξανθό, σε σχέση με όσα ρώτησε τον Πρόεδρο της ΠΟΕΔΗΝ. Είχαμε καταθέσει τα στοιχεία πριν από αρκετό καιρό. Επειδή οι προσλήψεις συνεχίζονται, τις επόμενες ημέρες, θα υποβάλουμε ξανά τα στοιχεία στη Βουλή, ανά δομή, ανά υγειονομική περιφέρεια, του συνόλου των προσλήψεων σε επικουρικό προσωπικό που έχουν γίνει.

**ΑΝΔΡΕΑΣ ΞΑΝΘΟΣ:** Κύριε Υπουργέ, για τις πληρωμές;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Όταν προσλαμβάνεται κάποιος δεν πληρώνεται την ίδια μέρα, αλλά προς το τέλος του μήνα. Υπάρχουν, όμως, κάποιες καθυστερήσεις. Είναι όλοι πληρωμένοι. Και οι εφημερίες του Ιουνίου είναι παντού πληρωμένες και η τακτική μισθοδοσία του επικουρικού προσωπικού πληρώνεται κανονικά.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Χότζογλου.

**ΓΕΩΡΓΙΟΣ ΧΟΤΖΟΓΛΟΥ (Πρόεδρος της Πανελλήνιας Ομοσπονδίας Εργαζομένων στον Επισιτισμό – Τουρισμό):** Ευχαριστώ πολύ, τον κ. Κατσώτη και τον κ. Αρσένη, για τις ερωτήσεις.

Κύριε Κατσώτη, προέρχεστε και από τον κλάδο μας και, μάλιστα, συμμετέχετε και στα συνέδρια της Ομοσπονδίας μας. Όταν είπαμε ότι δεν προσφέρεται για συνδικαλισμό, η αναφορά μου ήταν στην αρχή της πανδημίας και μέσα στο lock down, όπου γνωρίζετε πολύ καλά τις δυσκολίες που αντιμετωπίσαμε ως συνδικαλιστικό κίνημα, να έρθουμε, δηλαδή, σε επαφή με τα Υπουργεία και με την εργοδοσία για να δώσουμε λύσεις. Εκεί, ήταν η αναφορά μου. Ξέρετε πολύ καλά, ότι η Ομοσπονδία προκήρυξε ένα πανελλαδικό συλλαλητήριο στις 10 Ιουνίου, στο οποίο συμμετείχαμε και εσείς. Να σας ενημερώσω, ότι για τις 28 Σεπτεμβρίου, μία μέρα μετά την Παγκόσμια Ημέρα Τουρισμού, η Ομοσπονδία έχει προκηρύξει Πανελλήνια Ημέρα Δράσης των πρωτοβάθμιων σωματείων σε όλη τη χώρα. Επομένως, η μομφή που πήγατε να προσάψετε στην Ομοσπονδία για μειωμένη συνδικαλιστική δράση, νομίζω ότι «έπεσε στο κενό».

Σε ότι αφορά με το τι εννοούμε για το ελάχιστο εγγυημένο εισόδημα. Επειδή γνωρίζω ότι παρακολουθείτε τα του κλάδου, μου κάνει εντύπωση, γιατί πριν λίγες μέρες συνεδρίασε η Ολομέλεια της Διοίκησης και κοινοποίησε τις αποφάσεις της στα συναρμόδια Υπουργεία και στο σύνολο του Τύπου, όπου λέμε, ρητά και καθαρά, ότι «η αποζημίωση ειδικού σκοπού μέχρι τον Απρίλιο του 2021», δηλαδή, τα 534 ευρώ, «να πάνε σε κάθε εργαζόμενο, είτε της εστίασης, είτε του τουρισμού, χωρίς όρους και προϋποθέσεις, προσαυξημένα με 10% για κάθε τέκνο, ρύθμιση στις ΔΕΚΟ και στα δάνειά μας, ελεύθερη εισαγωγή των τέκνων μας στους βρεφονηπιακούς σταθμούς και μία σειρά φοροαπαλλαγές, που τις έχουμε ζητήσει αναλυτικά από το Υπουργείο Εργασίας». Σε καμία περίπτωση, πάντως, δεν ήμασταν αόριστοι με τη φράση «να καλύπτει τις σύγχρονες ανάγκες μας».

Κύριε Αρσένη, αναφέρθηκα στη συλλογική σύμβαση εργασίας, που υπογράφτηκε 12/12/2019, από κοινού με τους εργοδότες, με τον κ. Καββαθά και αφορά τον κλάδο του Επισιτισμού. Αφορά 400.000, σχεδόν, εργαζόμενους σε όλη τη χώρα. Από 12/12/2019, λοιπόν, παρ’ όλο που έχουμε κάνει όλες τις απαραίτητες ενέργειες με την βοήθεια, τόσο της Γενικής Συνομοσπονδίας Εργαζομένων Ελλάδος (ΓΣΕΕ), όσο και με τη νέα ΓΣΕΕ, και ότι προβλέπεται από τον νόμο Βρούτση, Έκθεση περί Ανταγωνιστικότητας στις επιχειρήσεις λόγω της υπογραφής της κλαδικής συλλογικής σύμβασης εργασίας, έχουν περάσει, σχεδόν οκτώ μήνες και η σύμβαση δεν έχει κηρυχθεί υποχρεωτική από το Υπουργείο Εργασίας.

Σχετικά με το γεγονός, ότι δεν κάθονται οι εργοδότες στο τραπέζι του διαλόγου, όσον αφορά τον κλάδο τον δικό μας, εμείς δεν το έχουμε παρατηρήσει αυτό, μέχρι στιγμής. Έχουμε δίαυλο επικοινωνίας με τους εργοδότες και επιχειρούμε να έχουμε και τώρα που λήγουν οι τέσσερις κλαδικές συλλογικές συμβάσεις εργασίας που υπογράφουμε.

Σε κάθε, όμως, περίπτωση είναι γεγονός πως από τους μνημονιακούς νόμους, η απορρύθμιση των συλλογικών διαπραγματεύσεων είναι κάτι που εμείς πρώτοι το έχουμε νιώσει στο «πετσί» μας. Άλλωστε, ο εκπρόσωπος της ΓΣΕΕ, ο συνάδελφος, ο κ. Γεωργακόπουλος, αναφέρθηκε σε αυτούς τους νόμους, όπως και στον καθορισμό του κατώτατου μισθού, ο οποίος θα πρέπει να είναι αποτέλεσμα διαβούλευσης των κοινωνικών εταίρων και όχι νομοθετικής ρύθμισης.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ):** Κύριε Πρόεδρε, θα ήθελα να απαντήσω σε δύο ερωτήματα που μου τέθηκαν από τον κ. Αρσένη.

Σε ό,τι αφορά στη δυνατότητα παράτασης της αναστολής εργασίας που ζήτησα για μετά τις 30/9, είναι αποτέλεσμα αυτών που ζούμε καθημερινά, αλλά και της τελευταίας έρευνας, που δόθηκε σήμερα στη δημοσιότητα από το Ινστιτούτο, ότι το επόμενο εξάμηνο, θα είναι ένα δύσκολο εξάμηνο. Είναι φυσικό, ότι οι επιχειρήσεις δεν θέλουν να προχωρούν σε αναστολές, αλλά τα οικονομικά τους δεδομένα, ενδεχομένως, να τους οδηγήσουν και σε αναστολή συμβάσεων εργασίας. Η πρόβλεψη του Ινστιτούτου είναι ότι το επόμενο εξάμηνο θα έχουμε μία απώλεια θέσεων εργασίας, περίπου, 105.000 θέσεων εργασίας. Άρα, για να προλάβουμε αυτή την αυξημένη ανεργία, θα ήταν προτιμότερο να προχωρήσουν οι επιχειρήσεις σε αναστολή συμβάσεων, έτσι ώστε να κρατηθούν οι θέσεις εργασίας.

Σε ό,τι αφορά στο ερώτημα του κ. Αρσένη. Είναι σαφές ότι η ΓΣΕΒΕΕ και στο θέμα του καθορισμού του κατώτατου μισθού, ταυτίζεται με την άποψη που διατύπωσε ο κ. Γεωργακόπουλος από την πλευρά της ΓΣΕΕ, δηλαδή, ότι ο κατώτατος μισθός πρέπει να επανέλθει στα χέρια των εθνικών κοινωνικών εταίρων και μέσα από έναν διάλογο και με την εμπειρία που έχουμε, πάνω από 20 χρόνια, να προχωρήσουμε στη σύναψη της Εθνικής Γενικής Συλλογικής Σύμβασης. Δηλαδή, να αποφασίζουμε εμείς, μεταξύ μας, εργαζόμενοι και εργοδότες για τον κατώτατο μισθό και όχι να είναι με τη διαδικασία που έχουμε σήμερα.

Σε ό,τι αφορά στην υποχρεωτικότητα, δηλαδή, την επεκτασιμότητα των κλαδικών συμβάσεων εργασίας, οι οποίες συνυπογράφονται από κλαδικές εργοδοτικές οργανώσεις και τις αντίστοιχες των εργαζομένων, είναι σαφές ότι από τη στιγμή που υπογράφουμε την κλαδική σύμβαση, είμαστε υπέρ και της επεκτασιμότητας της κλαδικής σύμβασης, που καταλαμβάνει το σύνολο των εργαζομένων στον κλάδο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Μυλωνάς.

**ΓΕΩΡΓΙΟΣ ΜΥΛΩΝΑΣ (Πρόεδρος του Εργατικού Κέντρου Αθήνας):** Θα ήθελα να απαντήσω στον κ. Κατσώτη. Εμείς ως Εργατικό Κέντρο Αθήνας έχουμε αποκτήσει την κατάλληλη κουλτούρα και συνεννοούμαστε όλες τις παρατάξεις. Φαίνεται ότι ο χειμώνας θα είναι «ζεστός». Νομίζω ότι όλοι μαζί θα πάρουμε τις κατάλληλες αποφάσεις, να σταματήσουμε ότι μπορούμε, δεδομένου, βέβαια, και των δύσκολων συνθήκων των ανθρώπων που δουλεύουν από το σπίτι τους και των δύσκολων συνθήκων των συναθροίσεων που δεν μπορούν να μαζευτούν την ώρα της απαγόρευσης.

Παρ’ όλα αυτά, νομίζω ότι μαζί όλα τα συνδικάτα και με σωστή ενημέρωση μπορούμε να σταματήσουμε και την απλήρωτη υπερωρία, αλλά μπορούμε να παρέμβουμε και σε όλα τα εργασιακά θέματα με κάθε δύναμη, όπως το έχουμε αποδείξει και στο παρελθόν.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Κικινής.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος (ΔΟΕ)):** Σας ευχαριστώ πολύ, κύριε Πρόεδρε. Το βασικό θέμα που έθιξε, όχι με τη μορφή ερώτησης, αλλά ως παρατήρηση ο κ. Αποστόλου, αφορά στην κύρια απαίτησή μας, δηλαδή, να μην υπάρξουν τρίμηνες συμβάσεις. Θεωρούμε -και θα το επαναλάβω- αδιανόητο σε έναν χώρο, που, ήδη, είναι επιβαρυμένος σε επίπεδο εργασιακών δικαιωμάτων και σχέσεων, να έχουμε και επιβολή 3μηνων ή το πολύ-πολύ και 6μηνων συμβάσεων. Ξεκάθαρα, λέμε, ότι το προσωπικό, δηλαδή, οι αναπληρωτές, αφού πρώτα πούμε ότι ζητάμε μόνιμους διορισμούς στην εκπαίδευση για να καλυφθούν τα κενά, που είναι πάγια κενά και κενά μόνιμων διορισμών και όχι αναπληρωτών, πρέπει να προσληφθούν με ετήσιες συμβάσεις.

Τα υπόλοιπα ερωτήματα, έχουν σχέση με την έναρξη της σχολικής χρονιάς. Θα ξεκινήσω με τα ερωτήματα που έθεσε η κυρία Αθανασίου. Σε ότι αφορά στο ερώτημα για τα ίσα δικαιώματα μόνιμων και αναπληρωτών εκπαιδευτικών. Είπα ότι δεν είναι ίσα τα δικαιώματα των μόνιμων και αναπληρωτών εκπαιδευτικών, δυστυχώς. Είναι ένα αίτημα το οποίο το έχουμε θέσει ως εκπαιδευτικές ομοσπονδίες και φτάσαμε μέχρι και την Ευρωπαϊκή Επιτροπή Αναφορών γι’ αυτό το θέμα.

Ιδιαίτερα για το θέμα του εγγράφου που υπήρχε από τη διοίκηση του Υπουργείου Παιδείας, σε σχέση με τη χορήγηση της άδειας ανατροφής με αποδοχές σε νεοδιόριστους εκπαιδευτικούς, μπαίνει σε ένα καθεστώς άνισης μεταχείρισης και, στην ουσία, στερεί το δικαίωμα της άδειας ανατροφής από πάρα πολλούς συναδέλφους. Ως Διδασκαλική Ομοσπονδία κινούμαστε προς δύο κατευθύνσεις: πρώτον, ζητώντας την απόσυρση του σχετικού εγγράφου, και δεύτερον, με την αίτηση ακύρωσης που πρόκειται να κάνουμε ενώπιον του Συμβουλίου της Επικρατείας, κατά της Πράξης αυτής.

Από εκεί και πέρα, θεωρούμε, ότι υπάρχει πολύς δρόμος και πρέπει οι μόνιμοι και οι αναπληρωτές εκπαιδευτικοί να έχουν, ακριβώς, τα ίδια δικαιώματα.

Όλα τα υπόλοιπα ερωτήματα έχουν να κάνουν με τη λειτουργία των σχολείων τη νέα σχολική χρονιά που ξεκινάει. Για το ερώτημα, εάν υπάρχουν καθαρίστριες. Εμείς το έχουμε θίξει, ότι υπάρχουν πολλές δηλώσεις, αλλά δεν υπάρχει επαρκές προσωπικό καθαρισμού, αυτή τη στιγμή, στα σχολεία. Η λογική της πρόσληψης με βάση τις ώρες «σκοντάφτει», στην πραγματικότητα, και πρέπει να έχουμε προσλήψεις με βάση τις σχολικές μονάδες. Πολλά νηπιαγωγεία κινδυνεύουν να μείνουν χωρίς προσωπικό καθαρισμού και μεγάλες σχολικές μονάδες και 12θέσια σχολεία, έχουν ένα άτομο προσωπικό καθαρισμού, ενώ χρειάζονται τουλάχιστον δύο. Άρα, λοιπόν, είναι σίγουρο ότι στις 14 του μήνα, δεν θα είναι όλο το προσωπικό, που είναι απαραίτητο, στη θέση του.

Σε ότι αφορά το ερώτημα, με το τι θα γίνει με τα παιδιά που θα βγάζουν τις μάσκες και αν υπάρχουν ιδιαίτεροι χώροι να τις αποθέσουν. Φυσικά, και δεν υπάρχουν και θα ήθελα να το συνδέσω με ένα άλλο ζήτημα, δηλαδή, με το τι γίνεται με τους χώρους που υπάρχουν για τις τάξεις και τη στέγαση των μαθητών. Εμείς έχουμε ζητήσει να είναι μικρότερος ο αριθμός των μαθητών. Αυτό θα μπορούσε να γίνει με την αξιοποίηση όλων των χώρων που είναι διαθέσιμοι. Δυστυχώς, το αίτημα που έχουμε για 15 μαθητές, θα μπορούσε να απαντηθεί, μόνον με την, εκ περιτροπής, λειτουργία που είχαμε πέρυσι τον Μάιο και τον Ιούνιο. Όμως, είναι μία λειτουργία άλλης διάταξης του σχολικού χρόνου, δηλαδή, σε δύο ζώνες. Αυτό, φυσικά, απορρίφθηκε, όχι λόγω της διάταξης σε δύο διαφορετικές ζώνες, αλλά γιατί θα χρειαζόταν, επιπλέον, προσωπικό κάτι που θα είχε κόστος. Θεωρούμε, όμως, ότι θα ήταν ένα σημαντικό βήμα, για να έχουμε μαθητές με αποστάσεις μέσα στις σχολικές αίθουσες.

Σε ότι αφορά στην αναπροσαρμογή της ύλης, αυτό είναι κάτι που θα χρειαστεί να αντιμετωπιστεί ανάλογα με την εξέλιξη της σχολικής χρονιάς. Εμείς, γενικότερα είμαστε υπέρ της ελάφρυνσης της ύλης προς όφελος των μαθητών.

Για το εάν θα χαθούν ώρες από τον σχολικό χρόνο για την εκμάθηση της χρήσης μάσκας, είναι αυτονόητο ότι θα χαθούν αυτές οι ώρες. Από την άλλη πλευρά, θεωρούμε ότι είναι, εκπαιδευτικά, πολύτιμο να αξιοποιηθούν αυτές οι ώρες για να μπορούν οι μαθητές μας να διδαχθούν με τον σωστό τρόπο τη χρήση της μάσκας, αλλά και για να πειστούν και όλοι αυτοί που με διάφορους τρόπους φέρνουν δυσκολίες στη λειτουργία των σχολείων, απειλώντας ακόμη και με ένδικα μέσα, εάν υποχρεωθούν οι μαθητές να φορέσουν την μάσκα.

Σχετικά με το αν θα γίνουν σεμινάρια στους εκπαιδευτικούς για τη σωστή χρήση της μάσκας, να πω ότι έχουν έρθει κάποιες στοιχειώδεις οδηγίες, αλλά κυρίως αυτά είναι θέματα που πρέπει να τεθούν προς τον ΕΟΔΥ.

Προς τον ΕΟΔΥ, θεωρώ, ότι θα πρέπει να απευθυνθούν και τα ερωτήματα που έθεσε ο κ. Αρσένης. Δηλαδή, τι θα γίνει αν αρχίσουν οι ιώσεις, σε έναν μαζικό βαθμό, από ένα σημείο και μετά, ειδικά επειδή δεν υπάρχουν αυτή τη στιγμή προληπτικά τεστ για όλους τους μαθητές και τους εκπαιδευτικούς. Είναι ένα πολύ σημαντικό ζήτημα που το έχουμε θέσει και εμείς ως Διδασκαλική Ομοσπονδία και γι’ αυτό έχουμε ζητήσει συναντήσεις με τον ΕΟΔΥ και θέλουμε επαρκείς απαντήσεις σε αυτά τα ζητήματα. Δεν είμαστε λοιμωξιολόγοι, είμαστε εκπαιδευτικοί και προσπαθούμε να κάνουμε το έργο μας, μέσα στο πλαίσιο των οδηγιών που μάς δίνονται. Αισθανόμαστε, όμως, ανησυχία, γιατί βλέπουμε πάρα πολλά προβλήματα να ανακύπτουν.

Αναφορικά με το ερώτημα, αν θα διαλυθεί η λειτουργία του σχολείου αν υπάρχουν πάρα πολλές απουσίες. Είναι και αυτό συνυφασμένο με τον αριθμό των απουσιών, με τα προβλήματα που θα υπάρχουν, με την προτεινόμενη εναλλακτική λύση, δηλαδή, είναι ζητήματα που θα πρέπει να τα δούμε στην πράξη. Εμείς, λέμε, ότι πρέπει να εξασφαλιστούν οι προϋποθέσεις, ώστε να λειτουργήσουν σωστά τα σχολεία από την πρώτη στιγμή, γιατί πρέπει να λειτουργήσουν τα σχολεία, είναι απαραίτητο. Από κει και πέρα, να υπάρξουν όλες οι ενέργειες που πρέπει να γίνουν από την πλευρά της Πολιτείας, ώστε, πραγματικά, να διασφαλιστεί η υγεία των μαθητών, των εκπαιδευτικών και των οικογενειών τους.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Παπαδαντωνάκης.

**ΑΝΔΡΕΑΣ ΠΑΠΑΔΑΝΤΩΝΑΚΗΣ (Γενικός Γραμματέας της Ομοσπονδίας Λειτουργών Μέσης Εκπαίδευσης (ΟΛΜΕ)):** Σας ευχαριστώ πολύ.

Σε σχέση με τα ερωτήματα που έθεσε ο κ. Αρσένης, που αφορούσαν, κυρίως, την οργάνωση και τη λειτουργία του συστήματος για την υποδοχή των μαθητών στις 14 Σεπτεμβρίου. Ασφαλώς, είπατε και εσείς, κύριε Πρόεδρε, ότι είναι Κοινοβουλευτικού Ελέγχου, αλλά θα ήθελα να προσθέσω συμπληρωματικά, ότι η Κεντρική Ένωση Δήμων Ελλάδος έχει διατυπώσει επιφυλάξεις, σχετικά με το εάν θα έρθουν έγκαιρα οι μάσκες μέχρι τις 13 Σεπτεμβρίου, ημέρα Κυριακή στα σχολεία. Όπως αναφέρει και στο δελτίο τύπου, καλείται να υλοποιήσει μέσα σε 14 ημέρες ένα έργο προμήθειας 4,5 εκατ. μασκών για τους όλους τους μαθητές στην Ελλάδα μέσα σε δύο εβδομάδες, όταν οι υπηρεσίες του Υπουργείου σε κανονικές συνθήκες θα ήθελαν τρεις ή έξι μήνες για να υλοποιηθεί το έργο και να φτιαχτούν.

Επίσης, θα ήθελα να πω ότι σε σχέση με το προσωπικό καθαριότητας, στην διεύθυνση αυτή είναι ελάχιστα τα σχολεία που έχουν προσωπικό καθαριότητας, ενώ ακόμη και τώρα αρκετοί Δήμοι, λόγω των γραφειοκρατικών διαδικασιών και των αποστάσεων δεν έχουν προσλάβει καθαρίστριες για τα σχολεία.

Τέλος, σε ότι αφορά στα τεστ για τους εκπαιδευτικούς και τους μαθητές, αλλά και όσους εμπλέκονται στην εκπαιδευτική διαδικασία, δυστυχώς, δεν προβλέπονται. Ασφαλώς, οι εκπαιδευτικοί περιμένουν οδηγίες πιο σαφείς, σχετικά με το τι θα γίνεται αν ένας μαθητής, ακόμη και αν περάσει την είσοδο του σχολείου με μάσκα, μέσα την τάξη αρνηθεί να την φορέσει μετά από τόσες ώρες μάθημα. Ποιες θα είναι οι ενέργειες που θα πρέπει να γίνονται;

Σε ότι αφορά το ερώτημα, εάν είναι έτοιμος ο οργανισμός να αντιμετωπίσει κρούσματα κορονοϊού στους εκπαιδευτικούς ή σε μαθητές, υπάρχει μία ασάφεια. Οι τελευταίες οδηγίες του ΕΟΔΥ που ήρθαν προχθές στα σχολεία λένε ότι σε περίπτωση που ο εκπαιδευτικός βρεθεί θετικός σε τεστ κορονοϊού, τότε θα απομονώνεται η ομάδα ή το τμήμα, στο οποίο κάνει μάθημα ο εκπαιδευτικός. Αυτό δεν αφορά, βεβαίως, τη σχολική πραγματικότητα, δεδομένου ότι εμείς έχουμε εκπαιδευτικούς, οι οποίοι διδάσκουν όχι μόνο σε πολλά τμήματα, αλλά και σε πολλά σχολεία. Τι θα γίνει σε αυτή την περίπτωση;

Τέλος, θέλω να πω ότι για τις τρίμηνες συμβάσεις είμαστε, απόλυτα, αντίθετοι. Εισάγονται «ελαστικές» σχέσεις εργασίας και ανοίγει ένα «παράθυρο» για την περαιτέρω επιδείνωση των εργασιακών σχέσεων.

Κλείνοντας θέλω να προσθέσω ένα στοιχείο. Στη Γαλλία, τις πρώτες 2 εβδομάδες που ήταν υποχρεωτική η χρήση μάσκας, έκλεισαν 22 σχολεία τις πρώτες 3 ημέρες και στο Λονδίνο, επίσης, με υποχρεωτική χρήση μάσκας έκλεισαν 42 σχολεία. Άρα, νομίζω ότι το σύστημα θα πρέπει να προετοιμαστεί για κάτι τέτοιο. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Ψαθάς.

**ΓΕΩΡΓΙΟΣ ΨΑΘΑΣ (Δήμαρχος Μεσσαπίων – Διρφύων) :** Ευχαριστώ, κύριε Πρόεδρε.

Το πρώτο που θέλω να πω -και αφορά τον κ. Αποστόλου- είναι ότι είναι άμεση εκτέλεση των έργων στο βουνό και στο δάσος. Αυτό είναι άμεσο και αναγκαίο. Έχει αλλάξει και η κοίτη του ποταμού, απ’ ότι έχω πληροφορηθεί, διότι βρίσκομαι σε διαρκή επικοινωνία με το Δασαρχείο και τη Διεύθυνση Δασών. Πρέπει να υλοποιηθεί άμεσα, προκειμένου να προστατευτεί ο οικισμός των Ψαχνών και της Καστέλας.

Επίσης, σε ότι αφορά στα έργα που θα εκτελεστούν από την Περιφέρεια, ο επερχόμενος χειμώνας μάς βρίσκει μόνο με τους καθαρισμούς των ρεμάτων από την Περιφέρεια. Από το Περιφερειακό Συμβούλιο ελήφθησαν ομόφωνες αποφάσεις για χρηματοδότηση έργων αναγκαίων, που αφορούν, κυρίως, στη θωράκιση των οικισμών και αυτή πρέπει να είναι η προτεραιότητα μας.

Απαντώντας στην κ. Αθανασίου. Στα Πολιτικά, κυρία Αθανασίου, αν πήγατε στον Άγιο Παντελεήμονα, στην περιοχή ψηλά στο βουνό- και αυτό σε συνδυασμό με αυτό που ρώτησε εκπρόσωπός του ΜέΡΑ25- ό,τι φερτό και ό,τι μαλακό υπέδαφος βρήκε, το έφερε κάτω. Γι’ αυτό συσσωρεύτηκε λάσπη και δέντρα. Δηλαδή, είναι όλα μαζί. Τα κορμοδέματα τα οποία είχε, δεν ήταν ικανά για να κλείσουν αυτή την κοίτη, γιατί ακόμη εκεί υπάρχουν κορμοδέματα. Απλά, να ξέρετε, ότι βόρεια των Πολιτικών, τρία χιλιόμετρα, περίπου, από τα Πολιτικά, έχουν φύγει ολόκληρα βουνά, καταπτώσεις, δηλαδή, των μαλακών εδαφών, γι’ αυτό υπήρχε αυτή η λάσπη. Καταλάβατε; Αυτός είναι ο λόγος. Επιστημονικά σας το λέω, δεν είναι δική μου μόνο εκτίμηση, γιατί δεν μπορώ να το ξέρω αυτό.

Απλά να ξέρετε, επειδή είπατε για τον καθαρισμό των Πολιτικών, ο Δήμος, περίπου, στις 15/6/20, είχε κάνει έγγραφο προς την Περιφέρεια για καθαρισμό των ποταμών και των ρεμάτων. Από το 2018, ο καθαρισμός των ποταμών, των ρεμάτων, η αστυνόμευση αυτών και όλα όσα αφορούν τα ρέματα, έχουν περιέλθει στη δικαιοδοσία και στις υποχρεώσεις της Περιφέρειας. Για να γνωρίζετε και το 2019 έγινε καθαρισμός του ποταμού, εντός του οικισμού των Πολιτικών, αλλά και του οικισμού των Ψαχνών, καθώς και στην περιοχή του Λήλα. Σίγουρα, αυτά δεν αρκούν πλέον. Το πλημμυρικό φαινόμενο ήταν αρκετά έντονο και αρκετά μεγάλο.

Σε ότι αφορά στους καθαρισμούς στα σπίτια, να είστε σίγουροι ότι έγινε μία τεράστια προσπάθεια και από τον Δήμο και από εθελοντικές ομάδες, αλλά και από τους ίδιους τους κατοίκους -και τους οποίους ευχαριστώ-, γιατί όλο αυτό το φερτό υλικό και η λάσπη ήταν αδύνατο μόνος του κάποιος φορέας να προβεί στον καθαρισμό. Αυτή την ώρα, θεωρώ, ότι είμαστε σε ένα πολύ καλό επίπεδο καθαρισμού, ώστε να επιστρέψουν τα σπίτια στην κανονικότητα.

Να ξέρετε ότι έχει πληγεί πάρα πολύς κόσμος. Άρα, ενστερνιζόμαστε και καταλαβαίνουμε την κατάσταση που βρίσκονται οι πλημμυροπαθείς, ένας εκ των οποίων είμαι και εγώ, η οικεία μου, η οικογένειά μου. Το λέω αυτό, απλά για να ξέρετε πως αισθανόμαστε όλοι. Σίγουρα το ψυχολογικό «φορτίο» των ανθρώπων που επηρεάστηκαν από αυτή την κακοκαιρία, είναι πάρα πολύ μεγάλο. Σε αυτό που ρωτήσατε, λοιπόν, σας λέω και πάλι, ότι έγινε μία τεράστια προσπάθεια και από τις υπηρεσίες της Περιφέρειας και από τη Διεύθυνση Υποδομών και απ’ όλους. Εγώ δεν είμαι από αυτούς που «ευλογούν τα γένια» κανενός, για να επανέλθουμε στην κανονικότητα.

Σε ότι αφορά στο θέμα που τέθηκε από τον εκπρόσωπο του ΜέΡΑ25, σχετικά με το νερό, έγιναν αναλύσεις οι οποίες έχουν αναρτηθεί στην ιστοσελίδα του Δήμου. Αυτές αφορούν στην ποιότητα του νερού στα Πολιτικά και στα Ψαχνά που είναι εντός των ορίων. Δεν έχουν αναρτηθεί οι αναλύσεις, γιατί είναι πιο εξειδικευμένες και χρειάζονται δύο τρεις μέρες, αλλά θα τις αναρτήσουμε.

Σε ότι αφορά στο βεβαρημένο της περιοχής, ως συνέπεια της ΛΑΡΚΟ. Η ΛΑΡΚΟ, να ξέρετε, ότι στο υψηλότερο σημείο, στους αραμπλέδες που λέμε, ήταν τόσο ισχυρό το φαινόμενο, που έχει κατεβάσει ακόμη και αραμπλέδες που ήταν εκεί, πάρα πολλά χρόνια και έμεναν σταθεροί. Μετακίνησε και πέτρες και βράχους τέτοιους, όπου αυτό το φαινόμενο, δηλαδή, βρήκε πρόσφορο έδαφος.

Σε ότι αφορά δε, στην ποιότητα του νερού για το εξασθενές, να ξέρετε ότι ο Δήμος εκτελεί ένα έργο μέσω του «Φιλόδημος» και κατ’ επέκταση, του «Τρίτση» από την περιοχή της Στενής, όπου δεν υπάρχει καθόλου εξασθενές, σύμφωνα με τις πέντε αναλυτικές μετρήσεις που έχουν γίνει. Όμως, προσπαθούμε να φέρουμε νερό -και θα φέρουμε νερό-από τη Δίρφη, για τα Ψαχνά και την Καστέλα, γιατί, πράγματι, υπάρχει μία επιβάρυνση από εξωγενείς παράγοντες ή παράγοντες του υπεδάφους ή οτιδήποτε άλλο.

Δεν έχω να πω κάτι άλλο. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε, κύριε Δήμαρχε και εσάς και όλους τους εκπροσώπους των φορέων που προσήλθαν στον διάλογο και συνέβαλαν με τις απόψεις τους στην καλύτερη νομοθέτηση.

Το λόγο έχει ο Γεωργακόπουλος, ο οποίος θέλει να προσθέσει κάτι.

**ΓΕΩΡΓΙΟΣ ΓΕΩΡΓΑΚΟΠΟΥΛΟΣ (Γραμματέας Οικονομικού της Γενικής Συνομοσπονδίας Εργατών Ελλάδος (ΓΣΕΕ)) :** Κύριε πρόεδρε, θεωρώ ότι τέθηκε ένα θέμα από τον εκπρόσωπο του ΜέΡΑ25 για το θέμα των συλλογικών συμβάσεων.

Οι συλλογικές συμβάσεις, όπως γνωρίζετε, με μία σειρά από μνημονιακούς νόμους, έχουν αποδυναμωθεί ως προς τη δυνατότητα σύναψης και μάλιστα, με τον περιορισμό προσφυγής στον ΟΜΕΔ. Ήρθε τώρα και ο κορονοϊός που πολλές φορές -πιστεύω- ότι χρησιμοποιείται ως πρόσχημα - και δηλώνουν αδυναμία οι εργοδότες να διαπραγματευτούν και να ανανεώσουν τις συμβάσεις, που πολλές από αυτές έληξαν στο τέλος του 2019. Είχαν μία παράταση μετενέργειας μέχρι τον Μάρτιο του 2020. Κι ενώ υπήρξε μία παράταση από την πλευρά της Κυβέρνησης μέχρι τον Ιούνιο, αυτή δεν συνεχίστηκε και κινδυνεύουν πολλοί εργαζόμενοι. Έχω και ίδια εμπειρία από τον χώρο μου, από τον χώρο του ΟΛΠ, όπου επί σειρά ετών ήμουν Πρόεδρος εκεί- όπου υπάρχει μία αδυναμία και επικαλούνται και τον κορονοϊό, πέρα από την αρνητική νομοθεσία, ώστε να μην υπογράφουν νέες συλλογικές συμβάσεις και μάλιστα, πολλές φορές, να μην εφαρμόζουν και τις παλιές, διότι, τυπικά, μπορεί να έχει βρεθεί και πέραν από το στάδιο της μετενέργειας.

Άρα, δηλαδή, είναι μία δύσκολη περίπτωση. Η Κυβέρνηση, τουλάχιστον, θα έπρεπε να επεκτείνει τη δυνατότητα ισχύος των συλλογικών συμβάσεων, χωρίς να αποκλείει και την υπογραφή νέων, εάν είναι δυνατόν, ειδικά σε μία τέτοια περίπτωση που, όπως αντιλαμβάνεστε, με όλα αυτά τα μέτρα που λαμβάνονται, οι εργοδότες μειώνουν μισθούς και δεν έχουν πρόθεση να δώσουν αυξήσεις ή να διατηρήσουν τις συλλογικές συμβάσεις.

Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε, κύριε Γεωργακόπουλε. Να ευχαριστήσουμε και όλους τους εκπροσώπους για τη συμμετοχή και τη βοήθειά τους στην καλύτερη νομοθέτηση.

Κυρίες και κύριοι συνάδελφοι, στο σημείο αυτό να ολοκληρώθηκε η δεύτερη κοινή συνεδρίαση των Επιτροπών Παραγωγής και Εμπορίου και Κοινωνικών Υποθέσεων όπου επεξεργαζόμαστε το σχέδιο νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορονοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορονοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορονοϊού COVID-19 και άλλων επειγόντων ζητημάτων».

Σας υπενθυμίζω ότι η 3η συνεδρίαση, η οποία περιλαμβάνει τη συζήτηση, επί των άρθρων, προβλέπεται να ξεκινήσει στις 15.00΄, ενώ αύριο στις 14.00΄ θα γίνει η β΄ ανάγνωση για να ολοκληρώσουμε το νομοσχέδιο.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ευθυμίου Άννα, Λιάκος Ευάγγελος, Μπίζιου Στεργιανή (Στέλλα), Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Καρασαρλίδου Ευφροσύνη (Φρόσω), Μιχαηλίδης Ανδρέας, Ξανθός Ανδρέας, Πολάκης Παύλος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος και Αθανασίου Μαρία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Βούλτεψη Σοφία, Μπακογιάννη Θεοδώρα (Ντόρα), Σπανάκης Βασίλειος-Πέτρος, Σούκουλη-Βιλιάλη Μαρία-Ελένη (Μαριλένα), Αποστόλου Ευάγγελος, Γκόκας Χρήστος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 14.40 λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**